Расм манбаси : mke.ee\nКейинги пайтларда фуқаролар томонидан маънавий зиённи қоплаш даъвоси билан судга мурожаат қилиш ҳоллари анча кўпайди. Айни масалада эса даъвогарлар одатда ўз манфаатларини ҳимоя қилиш учун адвокат ёрдамидан фойдаланишни маъқул кўришади. Аммо, амалиётдан маълум бўлишича, бу борада ҳамиша ҳам сифатли ҳуқуқий ёрдам кўрсатилаётгани йўқ. Айниқса, амалдаги Фуқаролик кодексида маънавий зиён тушунчасининг мавжуд эмаслиги адвокатларнинг ишини оғирлаштирмоқда. Кодекснинг ҳозирда ишлаб чиқилаётган янги таҳрири лойиҳасида ушбу бўшлиқ тўлдирилар, албатта. Унгача эса адвокатлар қонуний имкониятлардан максимум фойдаланишлари керак. Хусусан, маънавий зиён етказилганлиги фактини исботлашга доир қуйидаги илмий тавсиялар уларга амалиётда асқатади, деб ўйлаймиз.\nФуқарога етказилган маънавий зиённи ундириб беришга бел боғлаган адвокат учун биринчи ҳуқуқий таянч бу Ўзбекистон Республикаси Фуқаролик кодексининг 11-моддасидир. Зеро, унга кўра, маънавий зиённи қоплаш – фуқаролик ҳуқуқларини ҳимоя қилиш усулларидан бири ҳисобланади.\nШундан сўнг маънавий зарар тушунчасининг ўзига аниқлик киритиб олиш керак. Бу борада эса Ўзбекистон Республикаси Олий суди Пленумининг 2000 йил 28 апрелдаги "Маънавий зарарни қоплаш ҳақидаги қонунларни қўллашнинг айрим масалалари тўғрисида"ги 7-сон қарорига мурожаат қилиш мумкин. Унда маънавий зарар “жабрланувчига қарши содир этилган ҳуқуқбузарлик ҳаракати (ҳаракатсизлик) оқибатида у бошидан кечирган (ўтказган) маънавий ва жисмоний (камситиш, жисмоний оғриқ, зарар кўриш, ноқулайлик ва бошқа) азоблар” дея таърифланган.\nҒайриқонуний ҳаракатлар (ҳаракатсизлик)нинг объекти – фуқарога туғилган вақтидан буён ва қонунга мувофиқ тегишли бўлган номоддий манфаатлари (унинг ҳаёти, соғлиғи, қадр-қиммати, ишчанлик обрў-эътибори, шахсий ҳаётининг дахлсизлиги, шахсий ва оилавий сири), шахсий номулкий ҳуқуқлари (ўз номидан фойдаланиш ҳуқуқи, муаллифлик ҳуқуқи ва бошқа номулкий ҳуқуқларининг интеллектуал фаолият натижаларини қонунларга кўра ҳуқуқий муҳофаза қилиш) ва мулкий ҳуқуқлари (уй-жой дахлсизлиги, мулк ҳуқуқи ва бошқалар)нинг бузилиши бўлиши мумкин.\nЮқорида тилга олинган ҳужжатда маънавий зарар, жумладан, яқин қариндошини йўқотиш (ўлими) сабабли маънавий қайғуриш, ижтимоий ҳаётдаги фаоллигини давом эттира олмаслик, ишини йўқотиш, оилавий, тиббий сирларни ошкор қилиш, фуқароларнинг шаъни, қадр-қиммати ва ишчанлик обрўсига путур етказувчи ҳақиқатга тўғри келмайдиган маълумотларни тарқатиш, ҳар қандай бошқа ҳуқуқларини вақтинча чеклаш ёки улардан маҳрум қилиш, етказилган зарар ёки соғлиққа бошқача зиён етказиш туфайли, жисмоний оғриқ, соғлиққа бошқача етказилган ёхуд етказилган маънавий азоблар натижасида бошидан ўтказилган бошқа касалликларда намоён бўлиши мумкинлиги қайд этилган.\nДавом этамиз. Ўзбекистон Республикаси Фуқаролик кодексининг 1022-моддасига кўра, маънавий зиённинг миқдори суд томонидан аниқланади. Шунингдек, Фуқаролик-процессуал кодекснинг 72-моддаси ҳар бир тарафга ўз талаблари ва эътирозларига асос қилиб кўрсатган ҳолатларни исботлаш шартини қўяди. Демак, жисмоний шахсга етказилган маънавий зиённи ундириш билан боғлиқ ишларда иштирок этаётган адвокат юридик ёрдам кўрсатилаётган фуқарога маънавий зиён етказилганлиги фактини исбот қилиб бериши керак.\nБинобарин, адвокат жараёнга пухта ҳозирлик кўриши ва ҳар бир босқичда зарур процессуал ҳаракатларни амалга ошириши керак. Жумладан:\nсудда ишни олиб бориш тактикасини ишлаб чиқиши ва исботловчи ҳужжатларни йиғиши, таҳлил қилиши;\nдаъво аризасини, даъво талабига эътирознома ёки бошқа процессуал ҳужжатлар (ариза, илтимоснома ва ҳкз.)ни тайёрлаши;\nбиринчи, апелляция ёки кассация инстанцияси судларида иштирок этиши, иш материаллари билан танишиши, улардан кўчирмалар олиши, суд қарорлари ва ажримларидан нусха кўчириши, рад қилиш тўғрисида арз қилиши, далилларни тақдим этиши, далилларни текширишда иштирок этиши, саволлар бериши, илтимосномалар киритиши, арз қилиши, фуқаролик судига оғзаки ва ёзма тушунтиришлар бериши, ишни кўриш давомида туғиладиган барча масалалар бўйича ўз важларини тақдим қилиши, ишда иштирок этувчи бошқа шахсларнинг илтимосномалари ва важларига эътироз билдириши ҳамда вакилнинг ҳуқуқларини ҳимоя қилиш мақсадида қонунда белгиланган бошқа процессуал ҳаракатларни амалга ошириши;\nберилган ваколат доирасида суд ҳужжатлари устидан шикоят қилиши (протест келтириш тўғрисида ариза билан мурожаат этиши);\nҳуқуқи бузилган фуқарога фуқаролик низосини кўрмасдан қолдириш, иш юритишни тўхтатиб туриш ва тугатиш масалалари бўйича маслаҳатлар бериши;\nсуд қарорларини олиши;\nапелляция ёки кассация шикоятларини тайёрлаши ёки уларга эътирозномалар бериши талаб этилади.\nАдвокат даъвогарга маънавий ва/ёки жисмоний азоблар етказилгани фактини исботлаш учун қуйидаги далилларни тақдим этиши мумкин:\nсуднинг оқлов ҳукми нусхасини;\nжиноят ишини тугатиш тўғрисидаги қарор нусхасини;\nмаъмурий жавобгарликка тортилган қарорнинг бекор қилинганлиги тўғрисидаги қарор нусхасини;\nгувоҳларнинг ёзма ва оғзаки кўрсатмаларини;\nишлаб чиқаришда бахтсиз ҳодиса содир бўлганлиги ҳақидаги далолатнома нусхасини;\nйўл ҳаракати ҳодисаси содир этилганлиги тўғрисидаги баённома нусхасини;\nжиноят ишлари бўйича суднинг ҳукми нусхасини;\nвафот этган шахснинг қарамоғида бўлган шахслар ва унинг оила аъзолари тўғрисида маълумотномани;\nоммавий ахборот воситасида чоп этилган маълумотларни;\nтелевидение кўрсатувининг ёзувларини;\nиш жойидан тавсифномани;\nмеҳнат жамоаси йиғилиши баённомасини;\nдавлат бошқаруви, маҳаллий ўзини ўзи бошқариш органларининг, жамоат бирлашмалари мансабдор шахсларининг актлари нусхасини;\nдаъвогарнинг бирор бир ҳаракатни содир этиш тўғрисида ёзма мурожаатини;\nжавобгарнинг бундай ҳаракатни содир этишни рад этиш тўғрисидаги ёзма жавобини;\nагар рад жавоби оғзаки бўлса – томонларнинг тушунтиришлари ва гувоҳларнинг кўрсатмаларини;\nрад жавоби ҳам берилмаган ва ҳаракат ҳам содир этилмаганда –томонларнинг тушунтиришларини.\nЖавобгарнинг, даъвогарнинг номулкий ҳуқуқлари ва номоддий неъматларини камситувчи ҳаракатлари (ҳаракатсизлиги)ни аниқлаш томонларнинг тушунтиришлари, тиббий карта, эксперт хулосаси ва бошқа ҳаракатларни содир этиш орқали амалга оширилади.\nМаънавий ва/ёки жисмоний азоблар нимада намоён бўлиши ва маънавий зиённи қоплаш миқдорини исботловчи далиллар ўзаро боғлиқлиги сабабли, бундай исботлаш фактлар рўйхатига томонларнинг тушунтиришлари, экспертларнинг хулосалари, даволаш муассасасидан олинган маълумотнома, касаллик тарихидан кўчирма, жавобгарнинг ойлик маоши тўғрисида маълумотнома, жавобгарнинг даромадлари тўғрисида декларация, даъвогарнинг оила аъзолари тўғрисида маълумотнома, даъвогарнинг қарамоғидаги шахслар тўғрисида маълумотнома ва бошқа ҳужжатларни қўшиб қўйиш орқали тасдиқланади.\nАдвокат даъвогарнинг бошидан кечирган маънавий зиёни ва жавобгарнинг ноқонуний ҳаракати (ҳаракатсизлиги) ўртасида сабабий боғланиш мавжудлигини ҳам исботлашга мажбур. Сабабий боғланишнинг мавжудлиги эса фуқаро азобни қайси вақтдан бошлаб ўз бошидан кечираётганлигини исботлашда ифодаланади, агар азоб жисмоний бўлса, унда сабабий боғланиш эксперт хулосаси билан ҳам тасдиқланиши лозим.\nИсботлаш предметининг кейинги факти бу зарар етказувчи айбининг даражасидир. Бу ҳолат фақат маънавий зиённи қоплашда айб асосий мезон бўлгандагина қўлланилади. Маънавий зиённи қоплашда айб асосий мезон бўлган ҳолатларда жавобгар исботлашнинг барча усулларидан фойдаланган ҳолда ўзининг айби мавжуд эмаслигини исботлаши керак.\nАдвокатдан эса айб қандай даражада эканлигини, ҳаракат (ҳаракатсизлик) қасддан ёки эҳтиётсизликдан содир этилганини ва бошқа ҳолатларни исботлаб бериши талаб қилинади. Шунингдек, у жабрланувчига жисмоний ва маънавий азоблар етказилгани фактининг тасдиғини, азоблар қандай ҳолатларда ва қандай ҳаракатлар (ҳаракатсизлик) орқали етказилганлигини, зарар етказувчининг айб даражасини, жабрланувчи қандай маънавий ва жисмоний азоблар тортганини, зиённи қоплашнинг баҳосини ва низони ҳал қилиш учун аҳамиятга эга бўлган бошқа ҳолатларга оид далилларни судга тақдим этиши зарур.\nМаънавий зиён етказилиши ҳар бир ҳолатда ўзига хос хусусиятларга эга бўлишини назарда тутсак, ишнинг ҳолатидан келиб чиқиб, судда адвокатдан биз юқорида санаб ўтган исботлаш воситаларидан ташқари қўшимча далил-исботлар ҳам талаб қилиниши эҳтимолдан холи эмас.\nСўнгги тавсиямиз маънавий зиённи ундиришга доир даъволарга энди дуч келаётган ёш адвокатларга тегишли: нозикроқ жиҳатлар устида тажрибали ҳамкасбларингиз ва устозларингиз билан бамаслаҳат иш тутганингиз маъқул. Бу сизга ҳуқуқий ёрдам сўраб мурожаат қилган фуқаро учун ҳам, профессионал камолотингиз учун ҳам муҳимлигини ёдда тутинг.\n“Absolvo Bona Fides” адвокатлик бюроси адвокати, юридик фанлар номзоди\n2020-01-08 10:33:54 | 808 | 0 |\n2018-11-13 13:45:35 1051 0\n2019-09-10 21:49:58 986 0\n2019-01-19 18:19:46 950 0\n2019-01-19 19:49:34 916 0\n2020-04-22 11:50:54 960 0


Наддэл Газиеванинг оиласи адолат қарор топишига умид қилмоқда\nНаддэл Газиева 12 ёшда Ўзбекистон шаънини халқаро майдонларда ҳимоя қилиб, спорт рақси бўйича кўплаб совринларни қўлга киритган.\nЧорвоқда ҳалок бўлган ўзбекистонлик 12 яшар спортчи қиз Наддэл Газиеванинг отаси Наил Газиев Озодлик билан суҳбатда фожеадан саккиз ой ўтиб ҳам қизининг ўлимига сабаб бўлганлар жазосиз қолаётганини айтди.\nЎтган йилнинг июл ойида Тошкент вилоятининг Чорвоқ дам олиш масканидаги сув ҳавзасида 12 ёшли ўзбекистонлик спортчи Наддэл Газиева ҳалок бўлган эди.\nКатамаранда сайр қилаётган болаларни сув тўлқини билан "сийламоқчи бўлган" безори скутери бошқарувини йўқотиб, уларни уриб юборган. Оқибатда катамарандаги икки бола бошидан жароҳатланган, хушсиз Наддэл шу заҳоти сувга чўкиб ҳалок бўлган.\nСпортчи қизнинг жасади ҳодисадан бир ҳафта ўтиб сув ҳавзасидан топилган.\nФожиадан саккиз ой ўтди, лекин болаларни скутерда уриб юборган 19 ёшли Мирзоҳид Тўйчиев ҳам, унга скутерни кирага берганлар ҳам, пляжда хавфсизлик чоралари учун масъуллар ҳам жазога тортилгани йўқ, дейди Наддэлнинг отаси Наил Газиев.\n- Декабр ойида бўлиб ўтган суд йигит буни эхтиёткорсизлик туфайли қилган, деган қарорга келди. Лекин биз бу қарордан норозимиз,- дейди Наил Газиев.\nМаълум бўлишича, маҳкамада Тошкент вилоят прокуратураси Тўйчиевга камида саккиз йиллик қамоқ жазоси тайинлашни сўраган.\nШунингдек, прокуратура катамаран ва скутерни кирага берганларни ҳам жазолашни талаб қилган.\nЛекин, 12 ёшли қизчанинг ўлимига сабаб бўлганларга ҳеч қандай жазо тайинланмади, дейди жабрланувчи отаси.\n- Ҳозир биз суднинг бу қарори юзасидан шикоят киритганмиз ва айбдорлар жазоланиб, адолат қарор топишига умид қиляпмиз,- дейди Наил Газиев.\nҲалок бўлган 12 ёшли қизнинг отаси ўспириннинг одамларни ўлдириш нияти бўлмаганига ишонишини, лекин ҳар қандай транспорт воситасини масъулиятсиз бошқарган кимса жазога лойиқ эканини айтади.\n- Балки у катамарандагиларни сув тўлқини билан сийламоқчи бўлгандир. Гувоҳларнинг айтишларича, одамлар бундай қилмагин, деб уни бир неча марта огоҳлантиришган, лекин у қулоқ солмаган,- дейди Газиев.\nХабарларга кўра, Наддэлнинг ўлимидан кейин яна шунга ўхшаш вазиятларда 4 киши сувга чўкиб кетиб ҳаётдан кўз юмган.\nБир неча марта Ўзбекистон чемпиони, икки карра Осиё чемпиони бўлган. Ўтган йили Италияда бўлиб ўтган жаҳон чемпионатида кучли ўнликдан жой олган эди.


7 йил аввал 1122 siyrat.uz\nҲозир энди биз сизлар билан улуғ саҳобий Исломга қириб Расулуллоҳ (соллаллоҳу алайҳи ва саллам) билан Мадинага хижрат қилган ва Бадр шаҳидларидан бўлган Абу Салама ўғли Умар ҳақида сўзлашамиз.\nАбу Салама шаҳид бўлган чоғида унинг ўғли Умар уч ёшлар атрофида эди. Унинг яна бошқа уч фарзанди ҳам бўлган. Онаси Умму Салама эса эри шаҳид бўлганидан сўнг барча сайи ҳаракатини болаларини таълим ва тарбияси учун сарф қилишга қарор қилган эди.\nШунингдек у бошқа турмушга чиқмасликка ҳам қарор қилганди. Чунки у эрини жуда севар ва эрини одамларнинг энг яхшиси, ўзи ва болаларига нисбатан яхши хулқли бўлгани учун уни энг яхши киши деб биларди.\nБунинг устига болалари кўп бўлса, ким ҳам унга уйланиб, тўртта болани боқиб, уларга нафақа қилишни ўз зиммасига оларди?\nЛекин Расулуллоҳ (соллаллоҳу алайҳи ва саллам) болаларини тарбия қилишишда, болаларига кафил бўлиб, уларни парвариш қилишда унга ёрдам беришни истадилар.\nУмму Саламага оғиз солиб, уйландилар. Уни ва болаларини парваришлаб, уларга ғамхўрлик қилишда давом этдилар. Болалариннг энг кичиги Умар бўлиб у Расулуллоҳнинг (соллаллоҳу алайҳи ва саллам) одоб ва гўзал хулқни ўргатишларига харис эди. Шулардан бири: Кунларнинг бирида овқатланиш учун Расулуллоҳ (соллаллоҳу алайҳи ва саллам) билан бирга ўтирди. Шу пайт унинг кичик қўлчалари идишнинг гоҳ ўнг, гоҳ чап тамонларига, гоҳ ўртасига узатилса, гоҳ идишдан ташқарига чиқиб кета бошлади. Расулуллоҳ (соллаллоҳу алайҳи ва саллам) эса меҳр ва шафқат билан боқиб турардилар. У кичик бўлгани учун ҳеч ким унга таом одобини ўргатмаган эди. Севикли Пайғамбаримиз, соллаллоҳу, алайҳи ва саллам, у билан нима қилдилар?\nУнга: Эй болакай иштахамни бўғдинг, ортиқ сен билан овқатланишни истамайман, дедиларми?\nЁки бўлмаса, унинг онасига: Мана бу болангни олгинда, ўзи ёлғиз бошқа идишдан есин, дедиларми?\nЁки таомни ташлаб, ўринларидан туриб кетдиларми?\nБуларнинг бирортаси бўлмади, балки Расулуллоҳ (соллаллоҳу алайҳи ва саллам): Эй болакай, Бисмиллаҳни айтгин, ўнг қўлинг билан ва олдингдан егин, дедилар.\nШу тарзда Умар таомга тўғридан тўғри ташланиб кетмай Бисмиллаҳ билан бошлашни, одатда таом учун хосланган ўнг қўли билан ейишни ва шунингдек роҳатланиб ейиш учун таомни ўз олдидан ейишни ўрганди. Расулуллоҳ (соллаллоҳу алайҳи ва саллам) унга ёмон гап айтмадилар ва Умарнинг қилган ишини юзига солмадилар.\nБалки унга юмшоқлик ва меҳр билан ўргатдилар.\nУмар Расулуллоҳнинг (соллаллоҳу алайҳи ва саллам) хонадонларида тарбия топишда давом этди ва улардан дин ишларидан кўпини ўрганди. Умар Ибн Абу Саламанинг ёши еттида эканида у эркак ва аёлларга намозларида имом бўларди эди. Бу эса унинг фақиҳ ва Қуръонни ёд билувчироқ эканидан эди. Нима учун ҳам шундай бўлмасин. Ахир у нубувват хонадониннг оғушида тарбия топганларданку. Хаттоки ундан ривоят қилинишича унинг кийими кичикна бўлиб, намозда сажда қилаётганида аврати очилиб қоларкан. Аёллар кулишиб: Қориларингизни авратини бизлардан беркитмайсизларми? дейишар экан.\nШундан сўнг мусулмонлар у учун баданини ёпадиган кийим олиб берадилар.ваУ имом бўлиб намоз ўқиб берарди Умар бу кўйлак учун жуда хурсанд бўлади.\nМана бу Умар ибн Абу Саламанинг ўзи риовят қилган қисса. У айтади: Мен отлиқларга йўлиқиб қолган пайитимда қавмим қарасалар мендан кўра яхшироқ Қуръон ўқийдиган одам йўқ экан. Мени ўзларига муқаддам (имом) қилдилар ва мен ўшанда олти ёки етти ёшларда эдим. Эгнимда чўпоним бўлар эди. Саждага борган чоғимда қисқариб, авратим очилиб қоларди, шунда аёллар ҳаё қилишиб: “Қориларингизнинг устини беркитсангизлар бўлмайдими”, деб айтардилар. Сўнгра менга бир кўйлак сотиб олиб бердилар. Мен унга хурсанд бўлганимдек бошқа ҳеч нарсага бунчалик хурсанд бўлмаган эдим.\nРасулуллоҳ (соллаллоҳу алайҳи ва саллам) вафот қилганларида Умар ўн ёшлар чамасида эди. У Расулуллоҳдан (соллаллоҳу алайҳи ва саллам) ўн иккита ҳадис ривоят қилган.\nҲозир энди эй болажонларим\nЖамоат билан бўлганингизда таом одобларига риоя этасизларми? Ёлғиз бўлганингиздачи?\nАгар кичик укангиз сизнинг ҳузурингизда Умарга ўхшаб таом егудек бўлса, нима қиласиз?\nҲабибинггиз Муҳаммадни (соллаллоҳу алайҳи ва саллам) қандай сифатлайсан. Набийнинг (алайҳиссалом) ушбу қиссадаги ишларини қандай баҳолайсан.\nРасулуллоҳдан (соллаллоҳу алайҳи ва саллам) нимани ўргандинг?\n* Агарда ёнимдаги киши биронта хато қилгудек бўлса мен уни ноқулай аҳволга солмай, унга ғазаб қилмай тўғри йўлни кўрсатаман.\n* Ёнимдаги кимсага уни мен ёқтирмаслигимни сездирмасман. Балки менга унинг феъли ва тасарруфи маъқул эмаслигини унга тушунтираман.\n* Ўзимдан кичикларга таом одобларини ўргатаман?\nОтасининг ўзгинаси Фотима


ЕИ Эронга нисбатан санкцияларини узайтирди\nЕвропа Иттифоқи инсон ҳуқуқлари бузилиши билан боғлиқ Эронга нисбатан жорий қилинган санкциялар муддатини бир йилга узайтирди. Рўйхатга 82 нафар киши ва битта юридик шахс киритилган, дейилади ЕИ Кенгаши коммюникесида.\n"Кенгаш 2017 йил 11 апрелида Эронда инсон ҳуқуқларининг жиддий бузилишига жавобан қўлланилган чораларни 2018 йил 13 апрелигача узайтирди", — дейилади ҳужжатда.\nЕИ ёдга олишича, санкциялар 82 киши ва битта юридик шахснинг маблағларини музлатади ва уларнинг ЕИ мамлакатларига келишини тақиқлайди. Бундан ташқари, Эронга ички қатағонларни амалга ошириш ҳамда телекоммуникацияларни кузатишда қўлланилиши мумкин бўлган ускуналарни экспорт қилишга тўсиқ қўяди. Мазкур жазо чоралари дастлаб 2011 йили қўлланилган бўлиб, Эрон ядро келишуви доирасига кирмайди.\nЕИ АҚШ санкцияларини четлаб ўтиб, Эрон билан ҳисоб-китоб қилиш механизмини яратади\nЭрон президенти Форс кўрфазини тўсиб қўйиш билан таҳдид қилди


Касалланганлар сони 33 751 768\nСоғайганлар сони 25 031 616\nВафот этганлар 1 009 905\nҲозирда 14 ёшдан 20 ёшгача бўлган ёшларни «ўсмирлар» дейилади. «Ўсмирлик» бу ғарбга оид термин бўлиб ёшларнинг бебошлигини ҳаспўшлаш мақсадида ўйлаб топилган. Исломда эса буюкликка эришиш учун ёш чекланмаган. Умматимиз ёшларига боқинг, улар нелар қилишмаган:\n1. Абдурраҳмон Носир 21 ёш.\nУнинг асри Андалус давлатининг олтин даври эди. У бошидан кўп изтиробларни ўтказди. Бунга қарамай ўз даврида энг қудратли давлат барпо қилиб, илмий уйғонишга ҳам эришди. Европа қўмондонлари унга ҳавас ила боқишар эди.\n2. Муҳаммад Фотиҳ 22 ёш.\nВизантия пойтахти Константинополни фатҳ қилди. Ўша пайтгача не-не катта ёшлилар уни фатҳ қилишга уринишмаган дейсиз.\n3. Усома ибн Зайд 18 ёш.\nАбу Бакр ва Умар розияллоҳу анҳумо каби катта саҳобалар бўла туриб ер юзининг энг катта қўшинларидан бирига қарши мусулмонлар қўшинини бошқарган.\n4. Муҳаммад Қосим 17 ёш.\nЎз даврининг малакали қўмондонларидан бўлган. Синдни фатҳ қилган.\n5. Саъд ибн Абу Ваққос 17 ёш.\nАллоҳ йўлида биринчи бўлиб камон отган инсон. Олти шўро соҳибларидан. Расулуллоҳ соллаллоҳу алайҳи васаллам унга ишора қилиб: «Бу менинг тоғам. Сизлар ҳам менга тоғангизни кўрсатинг», деган эдилар.\n6. Арқам ибн Абил Арқам 16 ёш.\nКетма-кет ўн уч йил уйини Расулуллоҳ соллаллоҳу алайҳи васалламга қароргоҳ қилиб берган.\n7. Талҳа ибн Убайдуллоҳ 16 ёш.\nАрабларнинг энг олийжаноб кишиларидан. Уҳуд ғазотида Расулуллоҳ соллаллоҳу алайҳи васалламга ўлим учун байъат қилган. У зотга келаётган найзани қўли билан қайтариб қўли ишламай қолганида гавдаси билан у зотга қалқон бўлган.\n8. Зубайр ибн Авом 15 ёш.\nИсломда биринчи қилич яланғочлаганлардан. У Расулуллоҳ соллаллоҳу алайҳи васалламнинг ҳаворийлари эди.\n9. Амр ибн Кулсум 15 ёш.\nТуғлаб қабиласини бошқарган. У қабила ҳақида: «Агар ислом келмаганида Бани Туғлаб инсонларни еб қўяр эди», дейишган.\n10. Муоз ибн Амр ибн Жамуҳ 13 ёш ва Муаввиз ибн Афро 14 ёш.\nБадр жангида Абу Жаҳлни ўлдиришган. Абу Жаҳл бу жангда мушриклар қўшини қўмондони эди.\n11. Зайд ибн Собит.13 ёш.\nВаҳий котиби бўлган. Ўн етти кунда сурёний ва иброний тилини ўрганган ва Расулуллоҳ соллаллоҳу алайҳи васалламга таржимонлик қилган. Аллоҳнинг китобини ёд олган. Қуръоннинг жамланишида катта ҳиссаси бор.\n12. Итоб ибн Усайд 18 ёш.\nНабий соллаллоҳу алайҳи васаллам уни Маккага волий қилиб қўйганлар.\n13. Молик инб Анас 17 ёш.\nАна шу пайтдан фатво бера бошлаган. У зот: «Мени фатво айтишим учун Мадинанинг етмишта уламоси гувоҳлик бермагунича фатво учун ўтирмаганман», деган.\n14. Абдулҳай Лакнавий 17 ёш.\nБу ёшда сарф, наҳв, маоний, баён, мантиқ, ҳикмат, тиб, фиқҳ, илми калом, ҳадис, тафсир ва бошқа илмлардан фориғ бўлган. Сабийлик вақтидаёқ «Имтиҳанут талаба фий сияғил мушкила», «Тибён фий шарҳил мезон» номли китобларини ёзган. У зот 110 та китоб ёзиб 39 ёшида вафот этган.\nАгар бу рўйхатни давом эттираверсак сизларни зериктириб қўямиз.\nЭнди «бу ҳали ёш, тажрибаси йўқ, бу ўспирин» каби ибораларни луғатимиздан олиб ташлаб ёшлигидан фарзандларимизга диний ва дунёвий билимларни (аслида илм диний ва дунёвийга бўлинмайди) ўргатиб борайлик. Ана шунда иншааллоҳ уларни буюк инсонлар бўлганини кўриб «ҳали ёш, ўсмир, ўспирин, сал улғайсин» каби сўзлар фарзандларимиз келажагини барбод қилаётган сўзлар эканини кўрамиз.\nКиритилди: 21:18 10.02.2020. Ўқилди: 1515 марта. Фикрлар сони: 0 та.\n"Фарзандим ўлса байрам қилардим..."


ЮРТГА ХИЗМАТ ҚИЛАМАН, ДЕГАН ДЕПУТАТ - Ўзбекистон овози газетаси\nэнг аввал ўз сайловчилари билан мулоқотда бўлади\nЎзбекистон ХДП фракциясининг навбатдаги йиғилишида Президентимиз томонидан депутатлар, парламент фаолиятини кучайтириш бўйича билдирилган танқидий-таҳлилий фикр-мулоҳазалар яна бир бор ўрганиб чиқилди. Шу асосда фракция фаолиятининг устувор йўналишларини белгилашга доир таклифлар, хулосалар билдирилди.\nЙиғилишда, аввало, мамлакатимизда парламент ислоҳотлари изчил амалга оширилаётгани, давлат бошқарувини ташкил этишда сиёсий партияларнинг ўрни, ваколатлари кенгайиб бораётгани алоҳида таъкидланди.\nДавлат бошқарувини янада демократлаштириш ва фуқаролик жамиятини ривожлантиришда парламентнинг таъсир кучини ошириш долзарб аҳамиятга эга. Шу боис демократик ислоҳотларни янги ва янада юқори босқичга кўтариш, парламент фаолиятини замонавий талабларни инобатга олган ҳолда тубдан кучайтириш, қонун ижодкорлигини такомиллаштириш, парламент назоратининг сифатини ошириш, депутатларнинг сайловчилар билан доимий мулоқотда бўлишини таъминлаш бугунги куннинг талабидир.\nПрезидентимизнинг Конституциямиз кунига бағишланган тантанали маросимдаги ҳамда Олий Мажлис палаталарининг қўшма мажлисидаги маърузаларида бу борадаги асосий вазифалар белгилаб берилди.\nЙиғилишда, аввало, мамлакатимизда парламент ислоҳотлари изчил амалга оширилаётгани, давлат бошқарувини ташкил этишда сиёсий партияларнинг ўрни, ваколатлари кенгайиб бораётгани алоҳида таъкидланди.\nДарҳақиқат, сўнгги йилларда мамлакатимизда парламент ислоҳотларини кучайтиришга жиддий эътибор берилмоқда. Шу жумладан, сиёсий партиялар фракциялари, депутатлар ваколатлари янада кенгайди, улар профессионал асосда фаолият юритиши, ўз фикри, позициясини билдириши ҳамда ҳимоя қилиши учун етарли имкониятга эга бўлди.\nШунга қарамай, парламентдаги фракциялар, қолаверса, депутатларда талабчанлик, фаоллик етишмаяпти. Президентимизнинг маърузаларида бу масала ҳар томонлама чуқур таҳлил қилинди, парламент олдида турган ўта муҳим вазифалар кўрсатиб берилди. Мамлакатимизда парламент ислоҳотларини кейинги босқичга кўтаришда, депутатлар масъулиятини оширишда ушбу вазифаларни астойдил бажариш долзарб аҳамиятга эга.\nФракция аъзолари Президентимиз таъкидлаб ўтган ҳар бир масалани чуқур таҳлил қилишга, керакли хулосалар чиқаришга алоҳида эътибор қаратди.\nҚонунларни ҳар томонлама пишиқ ва пухта тайёрлаш, уларни ҳаётга татбиқ этишнинг ишончли механизмини яратиш, шунингдек, қонун ижодкорлиги жараёнида электорат манфаатларини ифодалаш йўналишларида камчиликлар яққол кўзга ташланаётгани қайд этилди. Қонунларнинг ислоҳотлар самарасига таъсирини ошириш, уларнинг ижтимоий муносабатларни бевосита тартибга солишдаги ролини янада кучайтиришга алоҳида эътибор бериш кераклиги таъкидланди.\nРустам КОМИЛОВ, Олий Мажлис Қонунчилик палатаси депутати, ЎзХДП фракцияси аъзоси:\n— Президентимиз маърузаларида парламент олдида турган энг муҳим вазифалар белгилаб берилди. Хусусан, қонунларнинг мазмун-моҳиятини халқимизга ва масъул ижрочиларга ўз вақтида етказиш, уларнинг ижросини тўғри ташкил этиш ҳамда қонун талабларига қатъий амал қилиш асосий масала экани алоҳида қайд этилди. Ҳар биримиз бу масаланинг мазмун-моҳияти ва аҳамиятини ниҳоятда чуқур тушуниб олишимиз зарур бўлади.\nЧунки бугун биз, депутатлар сайловчиларнинг, халқимизнинг талабига муносиб жавоб бериш учун фақат таклиф ва тавсиялар ишлаб чиқиш билан чекланмаслигимиз керак. Амалдаги қонунларнинг жамият ҳаётидаги аҳамияти, таъсирини мунтазам ўрганиб, уларнинг аҳоли манфаатларига уйғунлигини таҳлил этиб бориш талаб этилади. Бунинг учун депутат кўпроқ халқнинг ичида юриши, парламент назоратини изчил олиб бориши зарур, деб ўйлайман. Иш шу тартибда изчил йўлга қўйилсагина натижаси ижобий бўлади.\nҲеч қачон парламент аъзоси, халқ вакили эканимизни ёддан чиқармаслигимиз керак. Зиммамизда мамлакат миқёсидаги масалаларни ўрганиш ва ҳал этиш, қонунлар сифатини ошириш, халқ ишончини оқлашдек улкан масъулият турибди. Шунинг учун фракциямизнинг ҳар бир аъзосидан фидойи меҳнат ва фаоллик, кечаю кундуз одамлар дарди билан яшаш талаб этилади.\n— Депутатлар ва сенаторлар ҳар ойда 10-12 кун давомида ўзи сайланган ҳудудга бориб, у ердаги ижроия ҳокимият органи, прокуратура ва ички ишлар бўлимининг фаолиятини ўрганиб, таҳлил қилиши ва тегишли хулоса бериши ҳар жиҳатдан мақсадга мувофиқ. Бу таклифни сайловчилар ҳам фаол қўллаб-қувватлаяпти.\nОчиғи, сайловчилар билан бир йилда икки-уч марта, қисқа муддатли учрашувлар ўтказиб қайтардик. Учрашувларда аҳоли томонидан турли муаммолар айтилиб, уларни бартараф этишга доир таклифлар ўртага ташланарди. Лекин бир нарсани тан олишимиз керак, сайловчилар кўтарган масалаларнинг илдизига етиб бориш, келиб чиқиш сабабларини аниқлаш ва бартараф этишда айрим ҳолларда улгура олмасдик, айрим ҳолларда эса бизга фидойилик, қатъият етишмасди. Парламентда, оддий тилда айтганда, хонада ўтириб, туман ва шаҳарларнинг ҳақиқий ҳолатини билмасдан муаммони ҳал этиб бўлмайди. Бунинг учун ўша ҳудуд аҳолиси билан ҳамфикр, ҳамнафас бўлиш керак. Бу тажриба тўғри ва аниқ хулосага келиш, масалага адолатли муносабат билдириш, энг асосийси, сайловчилар оғирини енгил қилишга кенг йўл очади. Яна бир муҳим томони, шу орқали ижроия ҳокимият органларининг масъулияти ошади, ишга ёндашуви ўзгаради.\nАксавли ТУМИШОВА, Олий Мажлис Қонунчилик палатаси депутати, ЎзХДП фракцияси аъзоси:\n— Одамларнинг турмуш фаровонлиги, ҳудудларнинг ижтимоий-иқтисодий тараққиёти, аввало, қонун устуворлиги билан белгиланади. Биз бугун юртимизда демократик давлат, фуқаролик жамияти қураётган эканмиз, албатта, қонунларимиз сифатини ошириш билан бирга, уларнинг жойлардаги ижросига ҳам жиддий эътибор беришимиз керак. Бу — замон талаби.\nПрезидентимиз парламент ва жамоатчилик назоратининг таъсирчан механизмларини шакллантириш мақсадида шаҳар ва туманларда ҳақиқий аҳволни ўрганиб, тегишли раҳбарларнинг ҳисоботини халқ депутатлари Кенгашлари сессияси муҳокамасига киритиш тартибини жорий этиш бўйича жуда долзарб таклиф берди. Бу борада доимий ишлайдиган механизм яратилиши қонунлар ҳаётга самарали татбиқ этилиши, адолат тамойиллари устуворлиги таъминланишига хизмат қилади.\nМаҳаллий Кенгашларда изчил муҳокамалар ўтказиш тизими жорий этилса, бундай йиғилишга депутатлар ҳам, ҳокимлар ҳам жиддий тайёргарлик кўради. Депутат сессияда кўриладиган масалага таклиф тайёрлаш учун ўша ҳудуд одамлари билан суҳбатлашади, муаммоларни ўрганади. Ҳоким, прокуратура ва ички ишлар органи раҳбарлари эса эртага ҳисоб беришини ўйлаб, мушоҳада билан иш юритади, масъулиятни чуқур ҳис қилади. Шу тариқа муаммоларни ечиш бўйича аниқ механизм ишга тушади. Фуқароларнинг давлат ва жамиятга ишончи мустаҳкамланиши, инсон манфаатлари ҳимоя қилинишида бу муҳим аҳамиятга эга.\nСобитхон ТУРҒУНОВ, Олий Мажлис Қонунчилик палатаси депутати, ЎзХДП фракцияси аъзоси:\n— Албатта, олдимизда турган муҳим вазифалардан бири — парламент назоратини кучайтириш ҳисобланади. Қўшма мажлисда ҳам депутатларнинг сайловчилар билан ишлашини тубдан яхшилаш, палаталар фаолиятига парламент назоратининг замонавий усулларини татбиқ қилиш масалаларига алоҳида тўхталиб ўтилди.\nПарламент назорати самарадорлигини таъминлашда асосий масъулият сиёсий партиялар фракциялари зиммасига тушади, деб ўйлайман. Чунки ҳар бир сиёсий партия фракциясидаги депутатлар ўз сайловчиларини ўйлантираётган муаммо ва масалаларни чуқур тушунади, асосланган таклифлар бера олади. Парламент назорати кучайиши қонунларни ҳаётга тўла-тўкис жорий этиш, ижтимоий-иқтисодий дастурларнинг вақтида, самарали бажарилишини таъминлашга хизмат қилади. Жойларда ечимини кутаётган муаммоларни ўрганиш, давлат идоралари ва мансабдор шахсларнинг фаолиятини кузатиб бориш, қонунчилик ташаббуслари сифатини ошириш имконини беради. Шундай экан, бугун ҳар бир депутат зиммасидаги масъулиятни чуқур англаши, ўз ишини мутлақо янгича асосда, замонавий усулларда ташкил этиши зарур.\nПарламент назоратини самарали олиб бориш учун партиямиз бошланғич ташкилотлари, маҳаллий кенгашлар ва партия гуруҳлари билан мустаҳкам алоқа ўрнатишимиз керак. Шу орқали қонун ҳужжатларининг жойларда қандай бажарилаётганини ўрганиш, одамлар қандай муаммоларга дуч келаётгани, қайси қонунларга эҳтиёж борлиги ҳақида таклиф ва тавсиялар олиш имкони ортади.\n2017 йилнинг «Халқ билан мулоқот ва инсон манфаатлари йили» деб эълон қилиниши муносабати билан Жамоатчилик қабулхоналари фаолиятини кучайтириш, мурожаатларни ўз вақтида ва ижобий ҳал этиш, бу борада имкониятлардан тўлиқ фойдаланиш зарурлиги таъкидланди.\nМуҳокама этилган масалалар юзасидан фракциянинг чора-тадбирлар режаси қабул қилинди. Олий Мажлис Қонунчилик палатасининг 2017 йилга мўлжалланган иш режасига таклифлар тақдим этишга келишиб олинди.


Ҳолливуддан анбиёлар қиссаси: Нуҳ ҳақида фантастик эпос\n"Ной" фильмининг Нуҳ пайғамбар кемаси қурилиши акс этган саҳнасидан бир кўриниш.\nДунё киноэкранларида 10 кундан буён муваффақият билан намойиш қилинаётган, ҳозирданоқ ҳаражатини деярли қоплаган "Ной"(Нуҳ) ҳолливуд фильми насроний ва мусулмон жамоалари норозилигига сабаб бўлди. "Ўзбеккино" агентлиги фильмни аввалига тақиқлади, аммо оз ўтиб “ҳеч бир миллат ва дин вакилларини камситмайди” деган хулоса билан унинг намойишига рухсат берди.\nДастлаб, Инжилга асосланган фантастик эпос ҳақида:\nКейинги кунларда баҳсларга сабаб бўлаётган “Ной” фильми 27 март куни тақдим этилди ва апрель ойининг илк ҳафтасидаёқ ижодкорларга сарфланган 125 миллион долларнинг 111 миллион 354 минг долларини қайтарди.\nҲолливудда ишланган бу фильм Қуръонда беш буюк пайғамбардан бири сифатида улуғланган Нуҳ алайҳиссалом, Инжилда эса Ной, деб келган пайғамбар тарихини ҳикоя қилади.\nОдам Ато ва Момо Ҳаводан кейин бошланган ҳаётни батамом йўқ қилган буюк тўфон ва унда Нуҳга эргашган бир ҳовуч иймон келтирганлар ҳамда ҳайвонот ва набодот оламини сақлаган кема қиссаси жонлантирилади.\nВоқеалар занжири ва экранга олиб чиқилган образлар кўпроқ инсоният тарихининг Инжилдаги талқинига яқинроқдир. Аммо, 13 ёшидан бошлаб Нуҳ пайғамбар ҳаётига қизиқиб қолган режиссёр Даррен Аронофски Инжилдаги Ной (Нуҳ алайҳиссалом) қиссасини ўз таъбига кўра ўзгатирган.\n... Тўфон олдидан келган қурғоқчилик боис ўта камбағаллашган ва очарчиликдан бир-бирин ғажий бошлаган оломонга қарши турган Ной одамларни Парвардигорга иймон келтиришга чақиришдан тўхтамайди.\nОдамлар иймонга келмайди. Парвардигор Нойнинг даъватларига қулоқ солмаганларга жазо – буюк тўфонни ваъда қилади. Тўфон ер юзида инсониятни тўлиқ тугатиш учун Парвардигор томонидан жўнатилган жазо эди. Ной зиммасидаги вазифа эса зулм, жаҳолатга қодир бўлмаган ҳайвонот ва набодот оламинигина сақлаб қолишдир.\nБутун ҳайвонот оламини жуфти билан бир нусхадан ўат баҳайбат кемага жойлаган Ной оиласида инсоният наслини давом эттирувчи аёл йўқ. Икки аёлдан бири - рафиқаси туғиш ёшидан ўтган. Ёшгина келинини эса бепушт, деб биладилар.\nАммо, Худованд унинг бепушт келинига эгизак қизларни бериб, Нойни қаттиқ синовга солади. Фильмда Инжилда келгани каби Парвардигорнинг иродасига сўзсиз итоат қилишга буюрилган Ной эгизак набираларини ўлдириш ўрнига уларнинг ҳаётини сақлаб қолади.\nКелини Ила сўзлари билан айтганда, "энг сўнгги онда раҳм-шафқат ва меҳр-муҳаббатни танлайди". Яъни, тўфондан сўнг ер юзида изи қуриши керак бўлган инсониятни Ной қутқариб қолади...\nДаррен Аронофски ўз киноасарида томошабиннинг бутун эътиборини Нойга тортади ва муҳими, Худо танлов ихтиёрини унга берган, деб талқин қилади. У бу фильмни дин тарихидан ҳикоя қилувчи асар эмас, балки инсоният тарихидан ҳикоя сифатида ҳавола қилади. Фильмда ҳам диний контекст берилмайди, ҳатто "пайғамбар" сўзи ҳам тилга олинмайди.\nАммо Аронофски 125 миллион АҚШ долларига экранлаштирган асари Инжилдаги Нуҳ пайғамбар қиссасига асосланганини эътироф этади ва шу боис ҳам уни “Инжилдан илҳом олиб ишланган фантастик эпос”, дея тақдим қилади.\nБир қарашда бу фильм – кейинги йилларда Ҳолливуд режиссёрлари олаётган бошқа кассабоп фильмлардан деярли фарқ қилмайди. Зеро, Нуҳ алайхиссалом тарихидаги воқеанинг ўзи - буюк тўфон ва инсоният бошига тушган мусибатдан бир ҳовуч иймон келтирганларнинг омон қолиши, айниқса, 3D русумидаги фильм учун ўта қизирқали қиссадир. Рассел Кроу, Эмма Уотсон, Женнифер Конелли, Энтони Ҳопкинс каби юлдузлар, одатдагидек ролларини қойилмақом қилиб ижро этганлар.\nАммо, консерватив насронийлар фильмидан норози:\nТўғри тушунтиришга урнишларига қарамай, АҚШдаги тақдимот маросимидан кейиноқ “Ной” фильми устида баҳсу муноазарлар бошланиб кетди.\nАҚШдаги айрим консерватив насроний жамоалари тўғридан-тўғри пайғамбар номи билан аталган ва шу боис, кўпроқ диний мазмун касб этадигандек кўринган бу асарда пайғамбар тарихи бузиб кўрсатилган, деб норозилик билдирдилар.\nНасроний жамоаси етакчиларидан бири: “Отаси ёки онаси нима деса десин, болалар токчада чанг босиб ётган Инжилни қанчалик ҳижжаламасин, Ной пайғамбар ҳаёти ҳақида Ҳолливуд яратган ҳикоя уларнинг онгига мангуга муҳрланади. Бу бугунги киноиндустриянинг ўта хавфли жиҳатларидан биридир”, деб баёнот берди.\nНатижада, фильмни тайёрлаган Paramount Pictures ширкати фильм тадимотидан сўнг унинг изоҳига “бу фильм Инжилдаги Ной пайғамбар ҳикоясининг айни талқини эмас” мазмунидаги қўшимчани ҳам қўшдилар.\nИнжилдан илҳом олингани ва унда Ной (Нуҳ) пайғамбарнинг ўзи ҳам акс эттирилгани учун ҳали фильм тақдим этилмасидан туриб уни қатор мусулмон давлатлари - Баҳрайн, Бирлашган Араб Амирликлари, Қатар, Покистон, Малайзия, Индонезия ҳамда Яқин Шарқ ва Шимолий Африка мамлакатлари тақиқлади.\nАҳолиси мусулмон бўлган Ўзбекистонда эса бу фильм тақдимотидан бир кун ўтиб - 29 март куни тақиқланди ва бу тақиқ кўпроқ лицензияга оид тартиб-қоида бузилганига асосланди.\nМамлакат ҳудудига кириб келаётган диний мазмундаги матн, аудио-видео материаллар мазмуни учун масъул Ўзбекистон Мусулмонлари идораси эса бундай фильмнинг мамлакатга кириб келганию, экранга чиққанидан бехабарлигини маълум қилди.\nМуҳими, "Ўзбеккино" фильмга тақиқни 3 кунда қайтиб олди:\n3 апрель куни “Ўзбеккино” агентлигига боғланган Озодлик мухбири “Ной” фильмини Ўзбекистонда намойиш этишга қайта рухсат берилгани ҳақидаги маълумотни олди. Агентлик 28 март куни фильм намойишини тақиқлаган эди.\nАгентлик мутасаддиси 28 март куни агентлик қошидаги махсус ҳайъат фильмни кўрикдан ўтказгани ва уни тақиқлашга ҳеч қандай асос йўқ, деган хулосага келганини айтди.\nФильмни кўргани ва ундан жуда таъсирланганини яширмаган мутасадди сўзларидан тушунилишича, агентлик экспертлари бу фильмни “ҳеч бир миллат, элат ва дин вакилларининг ҳаққига, муқаддас тушунчаларига дахл қилмайдиган, инсоният тарихидаги буюк тўфонни таъсирли қилиб ёритган ва бугунги дунёнинг раҳмсизлашиб бораётган аҳлига яхшилик ва ёмонлик оқибатларини аниқ кўрсатган” деб топишган.\nШу боис, унинг қайта намойиш этилишига рухсат берилган ва лицензион масалалар ҳам дарҳол ҳал қилинган.\nТошкентдаги қатор кинотеатрларга боғланган Озодлик мухбири “Ной” фильми апрель ойи бошидан намойиш қилинаётгани ва, асосан, ёшлар катта қизиқиш билан томоша қилаётгани ҳақидаги маълумотни олди.\n“Эндиии, Голливуд ишлагандабу кинони. Рассел Кроу ростдан жуда зўр ўйнаган, кино ЗД. Кирганлар зўр экан, деб чиқяпти”, деди Азия кинотеатри кассасидаги ходимлардан бири.\nТошкент кинотеатрларидан яна бирининг, афтидан дин тарихидан умуман хабари бўлмаган паттасичиси мухбирнинг “Нуҳ пайғамбар ҳақидаги кинони қўяпсизларми?” деган саволига: “Қанақа пайғамбар? Бу кино Нуҳ пайғамбармас, Ной ковчеги ҳақидаю, катта потоп ҳақида бу фильм. Унда пайғамбар-майғамбар йўқ”, деб жавоб берди.\nАйни пайтда Мусулмонлар идораси ҳануз "Ной"дан бехабар:\nЎзбекистон Мусулмонлари идораси раиси ўринбосари, шайх Абдулазиз Мансур мамлакатга кириб келаётган диний мазмундаги материаллар мазмунини текшириб берувчи махсус ҳайъат раисидир.\nМаълум бўлишича, "Ной" фильмни уларнинг кўригига тақдим қилинмаган ва шайх ҳазратлари фильм мазмунидан бехабар.\nҚуръон маъноларини таржима қилган шайх Абдулазиз Мансур пайғамбарлар тарихига оид мусулмон бўлмаган давлатлар, хусусан Ҳолливуд олган фильмларни маъқулламаслигини айтади.\nАммо, у киши ёшлик пайтларида Инжил асосида олинган бир фильмни томоша қилганини хотирлади.\n- Биринчидан, ўтган йили мен Риёд шаҳрида бўлган Исломий уламолар анжуманида қатнашдим ва унда пайғамбарлар ролини актёрлар ўйнаши шаръан мутлақо мумкин эмас, деган қарор қабул қилинди. Саҳобалар ролини ўйнаш масаласида эса кенгаш келиша олмади ва кейинги йиғилишга қолдирилди. Энди ҳозир мусулмонлар пайғамбарлар ҳақида фильм олинганини эшитса, ким ишлаганига қарайди ва агар мусулмонлар олмаган бўлса, кўрмайдилар. Чунки, улар кўпроқ Инжилга таяниб кино оладилар, - дейди шайҳ ҳазратлари.\nШайх ҳазратларининг айтишича, ҳозир Ўзбекистонда пайғамбар тарихи ҳақида кино олиш истагини билдирган ижодкорлар йўқ.\n- 1995 йилларда икки буюк муҳаддис - Имом Бухорий ва Имом Термизийлар тўғрисида фильмлар ишланган эди. Мен диний маслаҳатчи бўлганман. Қани энди шунақа фильмларни олишса, бизда диний қадриятларни тиклашга чақириладию. Бизда диний манбалар, маълумотлар жуда кўп ва ишончли, - деб орзу қилди шайх ҳазратлари.\nҚуйида у киши билан қурилган суҳбатни тўлиқ тинглаш мумкин:\nАслида пайғамбарлар тарихи Исломда ихтилофли мавзу:\nПайғамбарлар тарихига оид маълумотлар нафақат турли динлар, балки Исломий манбаларда ҳам бир-биридан фарқ қилади ва шу боис, ихтилофлар мавжуд.\n- Бундай ихтилофларнинг бўлишига рухсат берилади. Чунки, ҳар бир ровий билганини ёзиб, айтиб кетиш керакда. Масалан, баъзи ровийлар Нуҳ алайҳиссалом сувда 40 кун юрган, яна бири бир ой, 10 кун ёки бир йил, деган ривоятларни ёзганлар ва ҳикояси охирида "валлоҳи-аълам" - яъни, ҳақиқатни Оллоҳ билади, деб ёзиб қолдиришган, - шайх Абдулазиз Мансур.\nШунингдек, мусулмон ровийлардан қолган қиссаларда Нуҳ алайҳиссаломнинг 4 ўғли бўлгани, улардан Хом, Сом ва Ёфас иймон келтиргани, яна бир ўғли Ём эса кофирлардан бўлгани айтилади. Баъзи манбалар Ёмга қўшилиб Нуҳнинг хотини ҳам кофирлар сирасида сувга ғарқ бўлгани, баъзи манбалар эса Нуҳ алайҳиссаломнинг иймон келтирган яна бир хотини у билан омон қолганини айтади.\nБуюк тўфондан омон қолган мусулмонлан сони ҳам исломий манбаларда фарқ қилади. Уларнинг сони турли манбаларда 6 киши, 8 киши, 18 киши, 40 киши ва 80 киши, деб келтирилади. Кеманинг ҳажми ва воқеалар содир бўлган кезда Нуҳ алайҳиссаломнинг ёши борасида ҳам фарқли маълумотлар бор.\nАммо, бундай фарқлар Ислом тарихига оид манбаларида қанчалик кўп бўлса, Насроний ва Яҳудий жамоалар муқаддас китоблари ҳамда ровийлари қолдирган манбаларда ҳам шунчалик кўп.\nДаррен Аронофский саҳнага олиб чиққан "Ной" филдьмидаги мазмун буларнинг бирортасига айнан ўхшаш, ҳатто яқин эмас.\nВаҳоланки, анбиёлар қиссалари ҳануз битилмоқда:\nДунёнинг турли давлатларида ислом олимлари ҳануз пайғамбарлар қиссаларини жамлаб, нашр қилмоқдалар.\nТуркияда эса йилда бир бор энг яхши қиссалар тўпламини ёзган адиблар ёки ёддан ҳикоя қилиб берадиган ровийлар танлови бўлиб ўтади. Саудия Арабистонида ҳам пайғамбарлар ҳаётига оид маълумотларни янгидан жамлаган ва ҳикоя қилганлар тақдирлаб борилади.\n2009 йилда йилда ана шундай тўпламлардан бири - 4 томлик "Пайғамбарлар тарихи" тўпламини ўзбек тилида чоп эттирган шоир ва ўзбек муҳолифати фаоли Муҳаммад Солиҳ 8 йил давомида ислом оламида энг ишончли, деб тан олинган 15 та манбадаги маълумотларни жамлаганини айтади.\n- Бу китобни мен умримнинг энг асосий иши, деб биламан. 8 йил давомида энг ишончли манбалардан маълумотлар олинган ва таржима қилинган. Унда менинг ўзимдан битта сўз ҳам қўшилмаган. Биз ва фарзандларимизда бундай билимга жуда катта эҳтиёж бор, - дейди Муҳаммад Солиҳ.\nУ ҳам шу кунларда тошкентлик ёшлар Нуҳ пайғамбар тарихини Ҳолливуддан тинглаб, томоша қилаётганидан ҳали хабар топмаганини айтди.\n- Албатта, пайғамбарлар ҳаёти ҳақидаги энг тўғри ва ишончли манбаларга асосланган китоблар, визуал маълумотлар, яъни шундай фильмларга ҳам катта эҳтиёж бор. Лекин, табиийки бундай фильмлар шариат талаби асосида олиниши шарт. Яъни, яхшилик қиламан, деб Исломга зарар келтириб қўймаслигимиз, ширк келтириб қўймаслигимиз керак, - дейди суҳбатдош.\nҚуйида Муҳаммад Солиҳ билан у чоп эттирган "Пайғамбарлар тарихи" китобининг нашрга тайёрланиши, исломий манбалардаги фарқлар, тақдир тушунчаси ва бошқа масалаларда бафуржа қурилган суҳбатни тўлиқ тинглашингиз мумкин:


Ўзбекистон – дастурлар мамлакати\nФеруза Ўзбекистон электрон оммавий ахборот воситалари миллий уюшмаси (ЎЭОАВМУ) нодавлат радиолар билан ишлаш бўйича янги дастур қабул қилди. Бу дастур мамлакатдаги нодавлат радиолар тизимини ривожлантиришга қаратилган бешта лойиҳани ўз ичига олади.\nМазкур ташкилотнинг нодавлат радиолар билан ишлаш бўйича дастурлар мувофиқлаштирувчиси ва менежери Лола Исломованинг сўзларига қараганда, бу лойиҳалардан кўзланган мақсад Ўзбекистонда демократиялаштириш ва фуқаролик жамиятини қуришда нодавлат радиоларнинг мавқеини ошириш, иқтисодий эркинлик, бозор муносабатлари ва соғлом рақобат талабларига жавоб берадиган нодавлат радиолар тизимини ривожлантириш ва ўзаро ҳамкорликка асосланган миллий телерадио бозорини яратишдир.\nЛ.Исломованинг таъкидлашича, дастур нодавлат радиоларни миллий ва жаҳон мусиқасининг энг сара намуналари билан бойитиш, уларнинг кадрлари малакасини ошириш, техник ёрдам ва маслаҳатлар беришда кўмак кўрсатиш каби лойиҳаларни ўз ичига олган.\nДастурнинг илк лойиҳаси ЎЭОАВМУ га аъзо нодавлат радиоларнинг мамлакатдаги ислоҳотлар жараёнини сифатли ва мазмунли ёритишига қаратилган.\nЛ.Исломова бу дастурда қатнашиш ихтиёрий эканини, шунинг учун бу ерда цензура тўғрисида гап бўлиши мумкин эмаслигини таъкидлади.\nМустақил кузатувчи Алимардон Аннаевнинг фикрича, бу дастур нодавлат радиолар ижтимоий ҳаётни чуқур ёритаётгани тўғрисида таассурот қолдириш учунгина хизмат қилади.\n“Маълум бўлишича, турли дастурлар қабул қилиниши бўйича Ўзбекистон ва Туркманистон дунёда етакчи ўринда турар экан. Энди булар гўёки нодавлат ташкилотларга ҳам тиқиштирилмоқда. Лекин бу каби дастурлар қабул қилингани билан мамлакатда ОАВ соҳасидаги вазият ўзгариб қолмайди”, - деди А.Аннаев.\nМустақил журналист Бобомурод Абдуллаевнинг билдиришича, бу дастур ҳукумат нодавлат радиолардан ҳам ўзининг ташвиқот мақсадлари йўлида фойдаланишга қарор қилганидан дарак беради.


Galaxy J5 (2017): яхши сотилаётган Samsung‘нинг сири нимада? - Terabayt.Uz\n"Samsung Galaxy J" туркумининг "олтин ўрталиги"даги смартфон — Samsung Galaxy J5 2017 йилда қайта "туғилди". Бу гал унга тўлиқ металл "либос", яъни корпус ҳадя қилинган. Орқа панелдаги антенна учун пластик улоқларни эса дизайнерлар усталик билан яширишга уринишган. Олд панелдаги бош тугмага бармоқ излари сканери ўрнатилгани кўпчилик учун қувонарли янгилик бўлди. Металл корпус қалинлиги 8 мм. Смартфон 160 грамм тош босади.\n5,2 дюймли SuperAMOLED экраннинг HD (1280x720 пикселли) экранга эгалиги бир оз ёқмаслиги мумкин. Бироқ, унинг SuperAMOLED матрица технологиясига эгалиги бу айбини ювади. Ҳарқалай, экран борасида унинг "жигари" бўлмиш Galaxy J3'дан устунлигини пайқаш мумкин. Айниқса, дисплейнинг 2.5D эффектига эга ҳимоя шишаси билан қоплангани диққатга сазовор. Айниқса, PenTile эффектида тасвир анча юмшоқлашади ва матрицадаги субпикселлар ёрқинлашади. Тасвир экран марказида ҳам, бурчакларда ҳам — яхши; ёрқинлик даражаси ўртача ва экран қуёш нурлари остида у қадар шошиб қолмайди.\nТезкор ишлаши хурсанд қилади\nБир оз аввал J3 (2017) смартфонидаги самарадорликдан шикоят қилган эдик. Бироқ, ишлаб чиқарувчи Galaxy J5'нинг ундан деярли 100 доллар қиммат эканини ҳисобга олиб, процессорни инсоф билан қўйибди: платформа самарадорлиги супер демаймиз-ку, лекин яхши: узилиш ва қотиб қолишлар онда-сонда кўзга ташланади, иловалар "осилиб қолиши" мумкин. Шу билан бирга, Galaxy J5 сал қийинроқ вазифага дуч келса, бир оз қизиб ҳам кетади. Балки, операцион тизимни яхшилаш орқали ишлаб чиқарувчи бу муаммониям ҳал қилса ажаб эмас.\nJ5 2016 Qualcomm Snapdragon 410 платформасида ишлаган бўлса, 2017 йилдаги модел учун Samsung Exynos Octa 7870 чипи танланган. J7 2016 смартфони ҳам худди шу чипда фаолият кўрсатади. Оператив ҳамда доимий хотирада ўзгариш йўқ — 2 ва 16 ГБ. Аммо, яхши томони гаджетда бир вақтнинг ўзида 2 та NanoSIM ҳамда 1 та хотира флешкасини ўрнатиш мумкин.\nАккумуляторнинг узоққа етиши фойдаланувчи учун қувончли\nGalaxy J5 аккумулятори — 3000 мА соат электр сиғимига эга "қувват тоши". Яъни, сиғими аввалги йилги моделдан 100 мА соат кам. Шунга қарамасдан, қувватнинг узоққа чидаши ҳам ошган. Тўлиқ қувватлаб гаджетни 13 соат ишлатса бўлади. Шунингдек, бу қувват 6 соат ўйин ўйнаш ёки шунча пайт видео томоша қилиш мумкин. Ҳамёнбоп смарфтонлар орасида Samsung'нинг аксарият рақиблари бу борада "ер тишлаб" қолишади. Samsung — қуввати узоққа етадиган смартфонлар яратишда яққол пешқадам. Бунинг бош сабаби -- SuperAMOLED-экран.\nАлоқа қилиш учун имкониятлар тўкис\nСмартфон тезкорлигини ўлчашда Speedtest ресурсида Galaxy J5'нинг маълумотларни узатиш тезлиги секундига 11,33 мегабитни ташкил қилган. Бу унинг "укаси" бўлмиш J3 (2017)дан 2 баробар юқори дегани. Бу яхши натижа. Мисол учун, жаҳоннинг энг тезкор смартфонларидан бири бўлган iPhone 7 Plus секундига 13,44 мегабит ҳажмидаги маълумот алмаша олади. Демак, J5'нинг мобил маълумотлар билан ишлашида муаммо йўқ. Шунингдек, смартфон навигацион сунъий йўлдош тизимига 20 секундда уланади.\nJ5 2017 2 диапазонли Wi-Fi модулини қўллаб-қувватлайди, смартфонда бармоқ излари сканери билан бирга, замонавий NFC модули ҳам пайдо бўлди, шунингдек девайс MST алоқа технологиясини ҳам қўллаб-қувватлайди. Бу эса у орқали электрон тўловларни тўлаш мумкин бўлди. Шу тахлит, бу смартфон имкониятларига кўра Galaxy A/S туркумидаги "қариндошлари"дан фарқ қилмайди.\nСмартфон Android 7.0 операцион тизими бошқарувида ишлайди. Бу прошивка кўринишидан компания флагманларини эслатади. Бироқ, функциялар сони чекланган.\nКамеранинг суратга олиши -- қойилмақом!\nGalaxy J5 камераси сифат борасида биз кечагина кўрган J3'нинг сенсорларидан анча кучли. Жумладан, ранг-тус бериш нисбатан табиий ва суратга олиш суръати тезкор.\nСелфи-камера учун 13 мегапикселли илғор сенсор танланган. Бу олд камера Samsung Galaxy J5'га ёрқин ва аниқ-тиниқ селфилар олишга ёрдам беради. Ҳаттоки, ёруғлик паст шароитда. Боиси, бу олд камера ҳам LED-фоточақноққа, шунингдек илғор F/1.9 ҳажмли ёруғлик линзасига эга. Янги PALM Selfie функцияси битта ишора билан, яъни камерага кафтни кўрсатиш орқали фотосурат олиш имконини беради.\n13 мегапикселли бош камера корпус ичига жойланган, яъни датчик бўртиб чиқмаган. Бош камера апертураси янада илғор -- F/1.7. Бу эса ёруғлик паст шароитда ҳам яхши сурта олишга ёрдам беради. Умуман олганда, Galaxy J5 (2017) сураткашликка ишқибозлра учун чинакам технологик топилма.\nҚуйдаги суратларга кўра камера имкониятларига холис баҳо беринг:\nОвоз сифати янада яхшиланган\nJ3 (2017) билан солиштириб кўрганда, J5 смартфонидаги басларнинг саси ошган, овоз баландлашган. Овоз сифати — яхши. Тўғри, динамик битта, стерео эмас. Аудио қулоқчинларда эса овоз деталларга бой ва сифатли. Бу борада ўзидан юқори бўлган J7 гаджетидаги сифат билан беллаша олади.\nХалқаро смартфон бозорида ўртача 300 АҚШ долларидан сотилаётган Samsung Galaxy J5 (2017) қувватдорлиги билан фойдаланувчига мақбул келади. Шунингдек, гаджетнинг жозибадор дизайни ҳам ўзига хос.\nЯна бир томони борки, унинг нархига бугунги кунда хитойлик ишлаб чиқарувчилар Full HD экран ва нисбатан кучлироқ процессорларга эга смартфонларни ваъда қилишмоқда.\nЁки, 50-60 АҚШ доллари қўшиб, сифатли экран ва кучли чипга эга Galaxy J7 харид қилиш мумкин. Шунингдек, бир оз қимматроқ Galaxy A5 (2017) ҳам ёмон смартфон эмас.\nБошқа бренддаги рақибларга диққат қилсак, рақиблар етарлича: камера сифати ва экрани илғор бўлган ASUS ZenFone 3, Honor 8 Lite ёки Huawei Nova, металлдан тайёрланган, баъзи жиҳатлари кучли Nokia 5.\nАйни пайтда Samsung Galaxy J5 (2017)'нинг Ўзбекистон смартфон бозоридаги энг катта рақиби – 300 доллардан сал қимматроқ турадиган Mi 5s флагманидир.\nSamsung Galaxy J5 ҳам оиладошлари каби, SuperAMOLED-экрани ҳамда Samsung деган бренд тамғаси билан мақтана олади.\nсифатли олд камера\nузоққа етадиган қувват\nNFC ва MST алоқа технологиялари\n#Galaxy #Galaxy J #Samsung


Алишер Узоқов футбол шарҳида сўкиниб юборгани ва Futbol-TV’дан кетиши сабаби ҳақида гапирди (видео) - XABAR.INFO\nАктёр ва режиссёр Алишер Узоқов футбол шарҳловчилигидан ўйин вақтида сўкиниб юборгани учун кетди мазмунидаги гап-сўзларга ойдинлик киритди.\nАктёр бу ҳақида «Дарё» мухбири Феруз Муҳаммадга берган интервьюсида гапириб берди.\n«Кетишимга сабаб сўкинганим эмас, вақт масаласи. Сўкиниб юборганим рост. Даврон Файзиев билан шарҳлаб ўтирганмиз. Биз сўкиниб юборганимни сезмаганмиз. «Ливерпуль» ва «Рома» ўйнаяпти. Пенальти бўлди ва сўкиниб юбордим. Даврон ҳам, мен ҳам сезмадик. Эфир тугагандан кейин чиқсак, режиссёримиз Ойбек «Алишер ака, нега сўкдингиз?» деди. Мен «Қаерда сўкдим?» десам, у мана бу ерда сўкдингиз-ку деб, ўша жойини қўйиб берди.\n«Даврон, сўкдимми?» десам, у «йўқ» дейди. Биз сезмаганмиз ҳам, яхши ўйин бўлган, азарт бўлган. Кетишимнинг сабаби у бўлмаган. Вақт масаласи сабаб ишдан кетганман.\nБундан икки йилча аввал яхшигина оғир касал бўлдим. Режимим бузилиб кетгани, ишим кўпайиб кетгани, кун давомида телевидениеда ишлаб, яна кино ёки реклама роликларига бориб, клип тасвирга олиш жараёнларида қатнашиб, кечаси шарҳга борардим. Охирги шарҳимда биринчи таймдан кейин мазам қочган, ўшандан сўнг касалхонага, тўғри реанимацияга тушдим.\nУлар «Бунақа босимда ишламанг, йиқитади», дейишди. Йиллар мобайнида режим йўқлиги, юкламалар кўплиги билинмаган, лекин йиғилиб-йиғилиб, мени ағдарди. Яхшигина оғир касал бўлдим. Худога шукр, ўтиб кетди.\nБу касалликни «Менежер синдроми» деб айтишди, яъни режим бузилганлиги. Аниқ айтадиган бўлсам, юрагим ва қон босимим яхшигина безовта қилди. Кўтарилиб тушди, кўтарилиб тушди, бу ёмон. Деярли икки ой даволандим.\nЎшанда Zo‘r TV’да ҳам иш фаолиятимни юритаётган эдим. Шуҳрат ака раҳбаримиз, уларга катта раҳмат айтаман, жуда кўп қўллаб-қувватладилар. Канал ходимлари ҳаммалари иссиқ-совуғимдан хабар олиб турди. Ўшанда, менинг оғир кунимда қўллаб-қувватлаганларга раҳмат айтаман.\nЎтиб кетди, ўша сабаб бўлди, қайта тикланолмадим. Бошқа ишлар билан чалғидим, яқинда яна бир бордим, ўзим ишлашни хоҳлайман, бу сафар Futbol-TV билан бошқа ташкилий масалалар бўйича келишолмадим», — деди Алишер Узоқов.


Ернинг умуман қизиғи қолмабди!.. – euroasia.me\nЕрнинг умуман қизиғи қолмабди!..\nЧоп этилган сана 02.08.2021, 07:48 муаллиф Euro Asia\nҲамма нарсани билиб бўлишибди. Игнача ҳам қизиқ нарса қолмабди. Шунинг учун ҳам мўлжални бошқача олишибди… Лекин қаттиқ адашишганликларини ҳали ўзлари ҳам билишмайди. Чунки, ерни яна минг йиллар мобайнида ўрганишганларида ҳам охиригача ета олишмайди…\nНАСА махсус вертолёт ёрдамида суратга олинган Марсдан олинган видеони кўрсатди, бу тадқиқот учун янги имкониятлар очади.\nНАСА Марснинг Ингенуитй тадқиқот вертолётининг 10 -чи ва энг қийин парвози (уни Зукколик деб таржима қилиш мумкин) видеосини эълон қилди. Қурилма 12 метр баландликда 95 метр масофани босиб ўтди ва бу катта муваффақият деб ҳисобланади.\nВертолётга 10 та йўл нуқтасини босиб ўтиш ва олимларга кейинги тадқиқотлар учун хавфсиз йўл очиш кераклигини айтиб бериш вазифаси юклатилган. Бу “Кўтарилган тизмалар” кодли янги зонадир.\nМанбага кўра, бу соҳа тадқиқот нуқтаи назаридан “қизиқ”. Ингенуитининг имкониятлари ҳам синовдан ўтказилмоқда, у 4 та рейсга мўлжалланган эди, аммо маълум бўлишича, ундан узоқроқ фойдаланиш мумкин экан. Энди қурилма Марснинг еттинчи аэродромида жойлашган ва олимлар телеметрия ва парвоз пайтида олинган тасвирларни ўрганишда давом этишмоқда.\nPrevious article Қутқарувчилар Қирғизистон тоғларидан йўқолган қозоқ аёлининг жасадини топдилар\nNext article Бу малика, лекин ўрнак бўла олмайди!..\nToday's Visits: 6 229\nToday's Visitors: 1 254


Коронавирус: Европада 5 ёшдан ошган болаларни эмлаш бошланди\n16 Декабрь 17:15\nLONDON. Кazinform - Январ ойида Европада коронавируснинг «омикрон» штамми билан касалланганлар сони ортиши кутилмоқда. Британияда пандемия бошланганидан бери рекорд даражадаги вирус билан касалланиш ҳолатлари қайд этилган. Pfizer ковидни даволаш учун янги дори ишлаб чиқарди. Европа 5-11 ёшли болаларни эмлашга тайёрланмоқда. Украина эпидемияни яна уч ойга узайтирди. Бу ҳақда Kazinform BBCга таяниб хабар беради.\nЕвропа Комиссияси раҳбари Урсула фон дер Ляйен январ ойида коронавируснинг «омикрон» версияси Европада ҳукмронлик қилиши ҳақида огоҳлантирди. Шу билан бирга, у вакцина Европа Иттифоқида вирусга қарши курашиш учун етарли эканлигини қайд этди.\n«Янги ҳолатлар сони ҳар икки-уч кунда икки баравар ортиб бормоқда ва бу катта рақам. Олимларнинг фикрига кўра, январ ойи ўрталарига келиб, «омикрон» Европада янги доминант вариантга айланишини кутиш мумкин «, - деди фон дер Ляйен Европа Парламентида.\nЖаҳон соғлиқни сақлаш ташкилоти (ЖССТ) коронавируснинг янги версияси бутун дунё бўйлаб тез тарқалаётганидан огоҳлантирмоқда. «Омикрон» инфекциялари 77 мамлакатда тасдиқланган. Шу билан бирга, Қўшма Штатларда коронавирус инфекциясидан ўлганлар сони 800 мингдан ошди - бу дунёдаги энг юқори кўрсаткич.\n«Омикрон» белгилари бошқа версиялардан фарқ қилади\nОксфорд университети профессори Жон Беллнинг айтишича, «омикрон» белгилари коронавируснинг бошқа вариантларидан фарқ қилади. Унинг сўзларига кўра, вируснинг ушбу версияси билан касалланган одамларда мушакларнинг оғриғи, айниқса, орқаси оғриши, бурун тиқилиши, ошқозоннинг яллиғланиши ва диарея бор. Миалгия, мушакларнинг оғриғи - бу янги вариантнинг ўзига хос белгиси ва тиббиёт ходимлари ҳали ҳам нима учун эканлигини тушунишмайди.\nД. Белл «омикрон» белгилари ҳақида тушунчага эга бўлса-да, унинг бошқа хусусиятларини ҳали ҳам аниқлаш кераклигини айтади.\nPfizer ковидни даволаш учун янги дори ишлаб чиқарди\nPfizer компанияси коронавирус таъсирини даволаш учун янги Paxlovid препаратининг самарадорлигини эълон қилди. Препарат касалхонага ётқизиш ва хавф гуруҳидаги одамларнинг ўлимини 90 фоизга камайтирди.\nТест синовларида 2,2 мингдан ортиқ кўнгилли иштирок этди. Маълумотлар ноябр ойида эълон қилинган натижаларни тасдиқлади.\nКомпаниянинг таъкидлашича, ҳеч бир мамлакатда фойдаланишга рухсат этилмаган Paxlovid коронавируснинг «омикрон» версиясига қарши лаборатория синовларида самарали эканлиги исботланган.\nPaxlovid - бу иккита дори, янги експериментал Н ирмателвир препарати ва ОИВга қарши қўлланиладиган вирусга қарши дори Р итонавирнинг комбинацияси. Ушбу дори беш кун давомида олиниши керак.\nМersk томонидан ишлаб чиқилган яна бир дори М олнулиравир Буюк Британияда фойдаланиш учун тасдиқланган. Бироқ, тадқиқот натижалари шуни кўрсатдики, олнулиравир касалхонага ётқизиш ва ўлим сонини атиги 30% га камайтирди, бу эса уни қўллаш хавфсизлиги ҳақида саволлар туғдирди. Pfizer томонидан ишлаб чиқарилган дори ундан самаралироқ.\nИталия кириш қоидаларини кучайтирди\nИталия пайшанба кунидан бошлаб Европа Иттифоқининг бошқа давлатларидан кириш қоидаларини кучайтиради. Эндиликда мамлакатга киришни хоҳловчилар коронавирусга текширилади, эмланмаганлар эса беш кун карантинда бўлади. Илгари Италияга Европа Иттифоқидан ташриф буюрувчиларга эмлаш сертификати, соғайиб кетганлик ҳақида маълумотнома ёки коронавирус тести топширилар эди.\nЭмланмаган саёҳатчилар карантинга олинади ва эмланганлар манфий тест натижасини кўрсатиши керак. Янги тадбир 16 декабрдан 31 январгача давом этади.\nЕвропа болаларни емлашни бошлайди\nЧоршанба куни Европанинг бир қанча давлатлари 5-11 ёшли болаларни эмлашни бошлади. Ушбу чора вируснинг «омикрон» версияси тез тарқалиб кетган тақдирда мактабларнинг ёпилишининг олдини олишга қаратилган.\nГермания, Испания, Греция ва Венгрия ёш болаларни эмлашни бошлади. Шифокорларнинг айтишича, вакцина ота-оналар орасида катта талабга эга.\nГреция таълим вазири Ники Керамеус кичик ўғлини эмлаш учун Aфинадаги касалхонага биринчилардан бўлиб келган.\nБугунги кунда мамлакатда 30 мингдан ортиқ бола эмлаш учун рўйхатга олинган.\nДания ва Aвстриянинг кўп сонли «Омикрон» инфекцияси ҳолатлари қайд этилган баъзи ҳудудларида ноябр ойида ёш болаларга эмлаш таклиф қилинди.\nҚўшма Штатлар энг йирик давлатлар қаторида болаларни эмлаш билан шуғулланган ва бугунги кунда 5 дан 11 ёшгача бўлган беш миллиондан ортиқ болалар эмланган.\nГерманиянинг айрим шаҳарларида болаларни музей ва ҳайвонот боғларида эмлаш режалаштирилган бўлса, бошқаларида мактабдан ташқарида мобил гуруҳлар ташкил этилади.\nИспания 5-11 ёшдаги болалар учун эмлаш кампаниясини бошланмоқда, бу тахминан 3,3 миллион кишини ўз ичига олади.\nБир қатор Европа давлатлари, жумладан Италия, Португалия, Польша, Болтиқбўйи давлатлари ва Чехия яқин кунларда шундай кампанияларни бошлайди.\nУкраина коронавирусга қарши чекловларни яна уч ойга узайтирди\nУкраина ҳукумати пандемия чекловларини декабр охиридан 31 мартгача яна уч ойга узайтиради. Бу мамлакатда эмлаш даражаси пастлиги билан боғлиқ. Бу ҳақда чоршанба куни бош вазир Денис Шмигаль маълум қилди.\nУнинг тушунтиришича, бу жамоат жойларига кириш, ниқоб тақиш ва масофани сақлаш сертификатлари билан амал қилиш қоидалари ўз кучида қолади.\nУнинг қўшимча қилишича, чекловлар мамлакат аҳолисининг 70 фоизи эмланмагунча сақланиб қолади.\nУкраина Соғлиқни сақлаш вазирлиги маълумотларига кўра, мамлакатдаги 41 миллион аҳолининг атиги 12,6 миллиони ковидга қарши икки дозали вакцина олган, 3,6 миллион инфекция ҳолати аниқланган ва 92 мингга яқин одам вафот этган.


КЎП ЭСНАШ ҚАЙСИ КАСАЛЛИКЛАРНИНГ БЕЛГИСИ ХИСОБЛАНАДИ.\nЭснаш – нормал физиологик жараён хисобланиб, организмни чарчагани хақида маълумот беради ва дам олиш зарурлигини англатади. Инсон нормада кунига 7-23 мартагача эснаши мумкин. Эснашлар сонини бундан кўпайганини хис қилган булсангиз, албатта врач билан маслахатлашинг, чунки бу бир қатор жиддий касалликларнинг аломати бўлиши мумкин. Улар қуйидагилар:\n1. Сурункали чарчаш синдроми\nКўп эснашнинг энг асосий сабаби хисобланиб, оддий чарчашдан фарқи 8 соатлик уйқу билан уни енгиб бўлмайди. У ой ва йиллар давомида ортикча ишлаш, етарли ухламаслик, нотўғри овқатланиш ва спорт билан шуғулланмаслик оқибатида ривожланиши мумкин. Симон Томпсон гипотезасига кўра бунда эснаш қонда кортизол (стресс) гормони миқдори ортиши билан тушунтирилади. Бунда шунингдек қуйидаги белгилар хам кузатилади: кўкракдаги оғриқ, нафас олишни тезлашиши, юрак уришишини тезлашиши, бош оғриши ва хатто хушдан кетиш холатлари.\nОбструктив апноэ синдромида инсонларда уйқу пайтида нафаснинг қисқа вақтли тўхташи кузатилади. Нафас олиш тикланганда эса ухлаётган одам бўғилиб уйғониши, қаттиқ хуррак олиши ёки чуқур нафас олиб яна нормал уйқуга қайтиши мумкин. Бу муаммо кенг тарқалган, яъни хар бешта оамнинг биттасида аниқланиб, унинг мавжудлигини хамма хам англай олмайди. Қуйидаги белгилар бирга келади: концентрацияни бузилиши, уйқудан турганда оғизни қуриши, рефлекс ва жавоб реакцияларини секинлашуви, доимий таъсирланувчанлик, мускуллари бўшашиши ва оғриши.\nСемиз одамларда кўп эснаш икки холатда кузатилади:\n1. Пархезни бузилиши ёки буқоқ бези фаолиятидаги бузилишлар, уйқучанлик ва тез толиқиш билан бирга келади.\n2. Ўпка гипервентиляцияси синдроми. Бунда бош мия фаолиятини бузилиши ёки ортиқча вазннинг кўкракларни қисиши хисобига чуқур нафас олиш қийинлашади, қонда СО2 миқдори ортади ва кислород миқдори камаяди.\nДепрессия пайтида кўп эснаш биринчидан: кортизол микдорини ортиши, иккинчидан: антидепрессантлар ичиш натижасида серотонин гормони миқдорини ортиши хисобига кузатилади. Унинг қўшимча белгилари: умидсизлик ва хомушлик хиссиёти, атроф мухитга қизиқишни йўқолиши, бош оғриши ихтиёрсиз агрессиялар ва суицидал хаёллар.\n5. Юрак касалликлари\nЮрак касалликларида эснашни дайди нервнинг стимуляцияси чақиради. У бош мияни юрак ва ошқозон ичак йўллари билан боғлайди. Бунда эснаш қон босимини тушиб кетиши ва юрак ритмини секинлашуви хисобига кузатилади. Бошқа симптомлар: кўкракдаги оғриқлар, юзаки нафас олиш, юришни бузилиши, кўнгил айниши, бош айланиш.\nКўп эснаш инсульт ўтказган инсонларда хам хос бўлиб, у орқали бош мия ва тана хароратини бошқарилади, яъни хуруж пайтида қизийди. Эснаш инсультдан олдин хам кучайиши мумкин. Шу сабабли кўп эснаганда ва қуйидаги белгилар: юзни чўзилиб қолиши, оғизнинг бир томонида табассум бўлиши, қўлни кўтаришни қийинлашуви ёки имконсизлиги, нутқни тушунарсиз бўлиб қолиши кузатилганда тез ёрдам чақириш керак.\n7. Тарқоқ склероз\nБош мия ўзагини зарарланиши халқум, чайнаш ва мимик мускуллар ишини бузади. Бу турли рефлекслар бузилиши ва эснашга олиб келади. Тарқоқ склерозда нерв толаларини химоя пардаси шикастланиши хисобига бош мия ва тананинг орасидаги боғлиқлик бузилади. Бир қатор неврологик симптомлар кузатилаши: сийишни бузилиши, мускул тонусини ортиши, бош айланиши, кўрувни пасайиши, мувозанатни бузилиши, юзда, танада ва оёқ-қўлларда игна санчганга ўхшаш хиссиётларни пайдо булиши.\n8. Бош мия ўсмаси\nКўп эснаш бош мия ўсмаларида ортиқча чарчаш натижасида кузатилиб, ундан ташқари: бош оғриғи, хулқни ўзгариши (агрессия, апатия), хотирани пасайиши, кўриш ўткирлигини бузилиши хам кузатилади.\n9. Жигар фаолиятини бузилиши\nЖигар касалликларидаги гормонал дисбаланс эснаш билан бир қаторда: иштахани пасайиши, кўнгил айниши, сийдик рангини тўқариши, тери ва шиллиқ қаватларни сарғайиши, онгни хиралашуви, оёқ-қўлларни шишига хам олиб келади.\n10. Эпилепсия (тутқаноқ)\nЭпилепсия белгиси сифатида эснаш кам учрасада, бош миянинг чакка қисмлари зўриқиши натижасида кузатилади. Спазм хуруж пайтида ва ундан кейин кузатилади. Қўшимча белгилар: нотинчлик ва қўрқув хисси, онгни хиралашуви, оёқ-қўлларни ихтиёрсиз учиши (тортишиши).\nАйрим холларда кўп эснаш бир қатор дори препаратларини ножўя таъсири сифатида хам кузатилиши мумкин. Улар антигистамин препаратлар, оғриқ қолдирувчи ва қон босимини тушурувчи препаратлар бўлиши мумкин.\nИюл 21, 2019 4322 5 Рукн НЕВРОЛОГИЯ\nНИМА САБАБДАН БИР ОДАМ ЭСНАСА ЁНИДАГИ ОДАМНИ ХАМ ЭСНОҚ ТУТАДИ?...\nАпр 14, 2019 1206


Ўзбекистонда автомобилларда нур қайтаргичли махсус жилет бўлиши мажбурий деб белгиланди\n19:13 / 05.02.2016\nЎзбекистонда 1 мартдан кучга кирадиган янги таҳрирдаги Йўл ҳаракати қоидаларига кўра, автомобилда тиббиёт қутичаси, ўт ўчиргич ва авариявий тўхташ белгиси билан бирга, нур қайтаргичли махсус жилет бўлиши шартлиги белгиланди.\n"Ушбу қоида енгил ва юк автомобили, автобус ва ғилдиракли тракторлар ҳайдовчилари учун мажбурий этиб белгиланди", деб ёзади Газета.uz нашри.\nИИВ ЙҲХББ вакиллари автомобиль учун юқорида кўрсатилган мажбурий воситаларни сотиб олинаётганда уларнинг сертификатлари мавжудлигига эътибор қаратишни ва сотувчилардан маҳсулот сифати ҳақидаги ҳужжатларни талаб қилишни тавсия қилади.\nХабарда таъкидланишича, тиббиёт қутичасини дорихоналардан харид қилган маъқул. Сертификатларга эга тиббиёт қутиси, нур қайтаргичли жилет, авариявий тўхташ белгиси ва ўт ўчиргич кирадиган махсус комплектларни нафақат бозор ва дўконларда, балки автосалонларда ҳам сотиб олиш мумкин.\nШунингдек, ЙҲХББ «Ўзавтосаноат» компанияси билан келгусида республикада ишлаб чиқарилаётган янги автомобиллар комплектациясига тайёр тўпламларни киритиш борасида музокаралар олиб бормоқда.


Очиқ малумотлар ПФ-6247 бўйича\nАмударё тумани ҳокимлиги\ndocx форматида юклаб олиш (86,5 kb) pdf форматида юклаб олиш (127 kb) чоп этиш\nАмударё тумани ҳокимлиги маъмурияти\nАмударё тумани ҳокими\n230700, Амударё тумани, Манғит шаҳри,\nГурлан кўчаси 65 уй\n0 (361) 515-33-83\n0 (361) 515-35-69\nДушанба, шанбасоат 08:00 — 11:00\nАмударё тумани ҳокимининг молия, иқтисодиёт ва камбағалликни қисқартириш масалалари бўйича биринчи ўринбосари - иқтисодий тараққиёт ва камбағалликни қисқартириш бўлими бошлиғи\n0 (361) 515-41-96\n0 (361) 515-47-74\nШешанба ва Жума, соат 08:00 — 11:00\nҲокимлик биноси, 104 хонада\nКамолов Нодирбек Шуҳрат ўғли\nАмударё тумани ҳокимининг саноатни ривожлантириш, капитал қурилиш, коммуникациялар ва коммунал хўжалик масалалари бўйича ўринбосари\n0 (361) 515-34-93\n0 (361) 515-34-49\nЧоршанба, шанба соат 08:00 - 11:00\nҲокимлик биноси, 116 хонада\nСалаев Рашид Бахрамович\nАмударё тумани ҳокими ўринбосари, инвестициялар ва ташқи савдо бўлими бошлиғи\n230700, Амударё тумани, Манғит шаҳри Гурлан кўчаси 65 уй\n0 (361) 515-32-86,\n0 (361) 515-35-69,\nЧоршанба, соат 08:00 - 11:00\nҲокимлик биноси, фуқораларни қабуль қилиш хонасида\nСадуллаев Файзулла Гафурович\nАмударё тумани ҳокимининг қишлоқ ва сув хўжалиги масалалари бўйича ўринбосари\n0 (361) 515-32-86\nСешанба, пайшанба ва шанба кунлари соат 08:00 - 11:00 Ҳокимлик биноси, фуқораларни қабул қилиш хонасида\nАмударё тумани ҳокимининг ёшлар сиёсати, ижтимоий ривожлантириш ва маъавий-маърифий ишлар бўйича ўринбосари\n0 (361) 515-43-34\nСешанба, Жума 8:00 - 11:00\nЮлдашев Алишер Ялгашович\nАмударё тумани ҳокимининг ўринбосари – Маҳалла ва оилани қўллаб-қувватлаш бўлими бошлиғи\n0 (361) 515-33-80\nДушанба, Пайшанба 8:00 - 11:00\nҚорақалпоғистон Республикаси Амударё тумани ҳокими С.Йўлдашев томонидан 2019 йил давомида Амударё туманида жисмоний шахслар ва юридик шахсларнинг вакиллари билан учрашувлар ўтказиш мақсадида ташкил қилинган сайёр ва оммавий қабуллар жадвали\nАмударё тумани ҳокимлигида фаолият юритувчи бўлимлар:\n· туман ҳокими;\n· туман ҳокимининг иқтисодиёт ва тадбиркорлик масалалари бўйича биринчи ўринбосари\n· туман ҳокимининг саноатни ривожлантириш, капитал қурилиш, коммуникациялар ва коммунал хўжалик масалалари бўйича ўринбосари;\n· туман ҳокимининг инвестициялар, инновациялар, хусусийлаштирилган корхоналарга кўмаклашиш ва кичик саноат зоналари ҳамда туризмни ривожлантириш масалалари бўйича ўринбосари;\n· туман ҳокимининг қишлоқ ва сув хўжалиги масалалари бўйича ўринбосари;\n· туман ҳокимининг ёшлар сиёсати, ижтимоий ривожлантириш ва маънавий-маърифий ишлари бўйича ўринбосари;\n· туман ҳокимининг ўринбосари - хотин-қизлар қўмитаси раиси;\n· туман ҳокимлиги ташкилий-назорат гуруҳи раҳбари;\n· туман ҳокимлиги девонхона мудири;\n· туман ҳокимлиги бош юристконсульт;\n· туман ҳокимининг ёрдамчиси;\n· туман ҳокимининг чегара масалалари бўйича ёрдамчиси;\n· ташкилий-назорат гуруҳи етакчи мутахассиси;\n· ташкилий-назорат гуруҳи 1-тоифали мутахассиси;\n· туман ҳокимлигининг иқтисодиёт ва тадбиркорлик масалалари бўйича бош мутахассиси;\n· туман ҳокимлигининг ёшлар сиёсати, ижтимоий ривожлантириш ва маънавий-маърифий ишлари бўйича бош мутахассиси;\n· туман ҳокимлиги жамоат ташкилотлари ва диний ташкилотлар билан алоқалар бўйича бош мутахассиси;\n· туман ҳокимлигининг саноатни ривожлантириш, капитал қурилиш, коммуникациялар ва коммунал хўжалик масалалари бўйича бош мутахассиси;\n· туман ҳокимлиги инвестициялар, инновациялар, ҳусусийлаштирилган корхоналарга кўмаклашиш ва кичик саноат зоналари ҳамда туризмни ривожлантириш масалалари бўйича бош мутахассиси;\n· туман ҳокимлиги инвестициялар, инновациялар, ҳусусийлаштирилган корхоналарга кўмаклашиш ва кичик саноат зоналари ҳамда туризмни ривожлантириш масалалари бўйича етакчи мутахассиси;\n· туман ҳокимлиги хотин-қизлар қўмитаси бош мутахассиси;\n· туман ҳокимлиги хотин-қизлар қўмитаси етакчи мутахассиси;\n· туман ҳокимлиги хотин-қизлар қўмитаси 1-тоифали мутахассиси;\n· Вояга етмаганлар ишлари бўйича туман ҳудудий идоралараро комиссияси масъул котиби;\n· туман ҳокимлиги бош ҳисобчиси;\nАМУДАРЁ ТУМАНИ ҲАҚИДА ҚИСҚАЧА МАЪЛУМОТ\nАмударё тумани Қорақалпоғистон Республикасининг жанубий-шарқида, Амударёнинг ўрта оқимида жойлашган. Туман худудининг асосий қисми Амударёнинг чап қирғогида жойлашган бўлиб, ўнг қирғокда жойлашган худуд билан Қипчоқ ва Жумуртовдаги пантон кўприк орқали боғланган. Жанубий-ғарб томондан Туркманистон Республикаси Дашогуз вилояти Губатаг тумани, шарқ томондан Хоразм вилояти Гурлан тумани билан, шимоли-шарқ томондан Қорақалпоғистон Республикаси Беруний ва Қораўзак туманлари билан чегарадош.\nЎзбекистон Республикаси Олий Кенгаши Раёсатининг Фармонига асосан 1957 йилнинг декабрида ташкил етилган.\nТуман худудидан вилоят қарамоғида бўлган Манғит-Ургенч, Нукус-Мангит-Турткул, Мангит-Дашогуз ва Мангит-Губатаг юллари ўтган. Шунингдек туман ҳудудидан умумий узунлиги 39, 7 км бўлган Нукус-Тўрткўль йўналишидаги темир йўль ўтган.\nТуман ҳудуди: 1021 кв.км. 2018 йил 1 июл ҳолатига аҳолиси сони 192,9 минг кишини ташкил этади. Шундан 50,9 минг киши шаҳарда, 141,11 минг киши қишлоқда яшайди.\nТуманнинг маъмурий маркази, аҳолиси 50,9 минг киши бўлган, 1973 йилда шаҳар типидаги поселкадан туман қарамоғидаги шаҳарга айлантирилган Манғит шаҳридир. Туман ҳудудидан Нукус-Турткул темир йўл шаҳобчаси ўтган.\nТуманда битта туман қарамоғидаги шаҳар, 30 та маҳалла, Жумуртов посёлкаси, 3 та шаҳарча типидаги посёлка ва 16 та овул фуқаролар йиғинлари бор.\nКўришлар сони: 10066\n2021 йил-Ёшларни қўллаб-қувватлаш ва аҳоли саломатлигини мустаҳкамлаш йили\nОнлайн фойдаланувчилар сони: 66


Овози ўчирилган ҳалқнинг овози « O'zbekiston ERK Demokratik Partiyasi\nОвози ўчирилган ҳалқнинг овози\n19 August 2013 - 17:58\nЯҚИНДА, ШУ ЙИЛНИНГ СЕНТЯБР ОЙИДА ТУРК ДУНЁСИНИНГ БУЮК ШОИРИ РАУФ ПАРФИ ÖЗТУРК 70 ЁШГА ТЎЛАДИ, ҚУЙИДАГИ МАТН УНИНГ ШАРАФИГА ЁЗИЛГАН.\nРауф Парфига Ўзбекистон ҳукумати халқ шоири унвони берганида, шоирнинг баъзи дўстлари бу воқеани яхши қабул қилмаган эдилар, шулар ичида камина ҳам бор эди.\nРауф Парфи бу унвонга лойиқ бўлмагани учун эмас, бу унвон Рауф Парфига лойиқ бўлмагани учун биз бу воқеани ижобий қабул қилмагандик.\nЧунки Рауф Парфи каби умри давомида ҳур фикр куйчиси бўлган бир шахснинг ҳур фикрнинг ашаддий душмани бўлмиш бир сиёсий режимдан мукофот олиши табиат қонунларига зид эди.\nЛекин яқинда ҳурматли шоирамиз Гулчеҳра Нуруллаеванинг «Озодлик» Радиосидан эшиттирилган Рауф Парфи билан суҳбати халқ шоири ким бўлиши керак, деган саволга ўзига хос бир жавоб бўлди.\nСуҳбатда Рауф Парфи ўзининг бир журналдан ишдан кетишига ҳукуматнинг бир буюртмасини рад этганлиги сабаб бўлганини эътироф этди. Шоирга Ўзбекистон турмаларининг олтмишми, етмишми йиллик юбилейига чиқаётган бир китобни таҳрир қилишга беришган, у эса, бундай китобни таҳрир қилишга маънавий ҳаққим йўқ, дея қайтариб берган ва айни пайтда ишдан истеьфосини ҳам ёзган.\nТашқаридан қараганда нормал кўринадиган бу ҳаракат, бизнингча, бир шоирнинг, бир ватанпарварнинг Ўзбекистон каби бир мамлакатда бугун содир қилиши мумкин бўлган максимум фидойиликдир.\nБундай ҳаракат Русияда қаҳрамонлик саналмасди, бу ҳатто Қирғизистонда ҳам нормал қабул қилинган бўларди, аммо зиёлилари қўрқитилган, хўрланган ва ер билан бир қилинган Ўзбекистон учун Рауф Парфининг қилган бу ҳаракати мутлақо тақдирга шоёндир.\nБу Ўзбек зиёлисининг ҳали ҳам яшаётганидан бир мужда, демак, халқнинг халқ ўлароқ яшаётганидан бир мужда эди.\nЭнди Совет даврида «ШОИР ХАЛҚНИНГ ОВОЗИДИР» деган сафсата бугун ўз қийматини топиб, сафсата бўлишдан тўхтайди, шекилли. Бугун шоир ҳақиқатан ҳам халқнинг овози, тўғрироғи, жим турган халқнинг овозидир.\nХалқни жимликка маҳкум этганларида, унинг учун шоирлар гапира бошлайдилар. Улар кўп бўлмаслиги мумкин, бир нечта бўлиши мумкин, аммо хоҳлаймизми-йўқми, миллионларнинг овози бўлиш шарафи шу бир нечта дарвишга махсусдир.\nЎзбекистон Ёзувчилар Уюшмасига аъзо шоирлар сони, балки, мингдан кўпдир, китоб чиқарганлар эса, ундан ҳам кўп, аммо ҳақиқий шоирлар беш ёки олтидир, ундан кўп эмас.\nДоим шундай бўлган, яъни ҳақиқий шоир контингенти Алишер Навоий даврида қанча бўлса, бугун ҳам шунчадир. Улар 20-йилларда қанча бўлса, 70-йилларда ҳам шунча эди. Фақат 80-йилларнинг охирида бошланган Қайта Қуриш уларнинг сонини кескин кўпайтиргандай туюлди, лекин аслида, ундай эмасди.\nҚайта Қуриш тугаб, зулмнинг янги босқичи бошлангандa, шоирлар сони кескин қисқарди, уларга қўшилган қаҳрамонлар яна аслига қайтишиб, маддоҳликларини тўхтаган жойидан давом эттириб кетавердилар, фарқи – илгари Брежнев ёки Рашидовни мақтаган бўлсалар, энди Каримовни мақтай бошлагандилар.\nВа боя айтилганидек, шоирлар яна шарафли озчиликка айландилар.\nБу ҳақиқатни англаш учун яқинда қамоқдаги ёзувчи Мамадали Маҳмуд ҳимояси учун Ўзбекистон раҳбарига ёзилган мактуб остидаги имзоларга қараш кифоядир: шоир Шукруллоҳ бошчилигидаги беш-олти дарвиш!\nОллоҳ рози бўлсин улардан.\nХалқнинг шоирлари шулардир.\nЗиндонларга мадҳияни таҳрир қилишдан бош тортган Устоз Рауф Парфи, ўша зиндонларда азоб чекаётган бир ҳамкасбини ҳимоя қилишдан чекинмаган оқсоқол Шукруллоҳ бошчилигидаги бир гуруҳ истеъдодли дўстларим – ҳаммаси халқнинг шоирларидирлар.\nФақат мажлис ва қурултойларда, тўй ва юбилейларда золимга тасанно айтаётган халқнинг шоири эмас улар, қуллик ва истибдодни «тинчлик» деб атаётган, Яратганнинг раҳматидан умид узиб, мустабиддан марҳамат кутаётган халқнинг шоири эмас улар. Улар эзилган, хўрланган, аммо иймонини кафтида бир парча чўғни асраган каби асраб келаётган бир халқнинг шоиридир улар.\nЯшасин, ҳақиқий халқнинг ҳақиқий шоирлари.


Қайта тикланувчи энергия ишлаб чиқариш учун қандай имтиёзлар бор? - xabar.uz\nҚайта тикланувчи энергия ишлаб чиқариш учун...\nҚайта тикланувчи энергия ишлаб чиқариш учун қандай имтиёзлар бор?\n12.06.2019 09:02 0 1141\nЎзбекистонда қайта тикланувчи энергия манбалари учун қурилмалар ишлаб чиқарувчилар давлат рўйхатидан ўтганларидан бошлаб беш йил муддатга барча солиқ тўловларидан озод этилган. Бу ҳақда Ўзбекистон Республикаси энертегика вазирлиги матбуот хизмати яна бир бор эслатиб ўтди.\nБу ва бошқа имтиёзлар мамлакатда қуёш, шамол ва қайта тикланувчи энергия манбалари (ҚТЭ) ёрдамида электр ва иссиқлик энергияси соҳасини ривожлантириш мақсадида Ўзбекистон Республикасининг 2019 йил 22 майдаги «Қайта тикланувчи энергия манбаларидан фойдаланиш тўғрисида»ги қонунида белгилаб қўйилган.\nЯнги қонунда Ўзбекистонда қайта тикланадиган энергия манбаларидан фойдаланишни рағбатлантиришга қаратилган бошқа имтиёз ва преференциялар ҳам назарда тутилган. Хусусан, қайта тикланадиган энергия манбаларидан энергия ишлаб чиқарувчилар, шу жумладан, давлатга қарашли бўлмаган корхоналар эгаллаган ер майдонлари ҳамда қайта тикланадиган энергия қурилмалари (0,1 МВт ва ундан юқори номинал қувватга эга бўлган) учун мол-мулк ва ер солиғидан фойдаланишни бошлаганларидан бошлаб ўн йил муддатга озод этилади.\nШунингдек, турар жой биноларида қайта тикланадиган энергия манбаларидан фойдаланадиганлар учун ҳам имтиёзлар тақдим этилиши кўзда тутилган. Яъни, мавжуд энергия ресурслари тармоқларидан тўлиқ узилган ҳолда қайта тикланадиган энергия манбаларидан фойдаланишни бошлаган ойларидан бошлаб жисмоний шахслар мол-мулк ҳамда ер солиғидан озод этилади.\nБундан ташқари, қонунда ўз эҳтиёжлари учун электр энергиясини ишлаб чиқарувчилар учун рухсатнома олиш талаб қилинмаслиги кўзда тутилган.\nҚонун нафақат қайта тикланадиган энергия манбалари ёрдамида электр энергияси ишлаб чиқариш билан боғлиқ жараёнларни, балки бу борадаги янги тушунчаларни ҳам тартибга солади. Мазкур қонунга кўра "қайта тикланадиган энергия манбаларидан энергия ишлаб чиқарувчилари қайта тикланадиган энергия манбаларидан энергия ишлаб чиқариш билан шуғулланадиган юридик ёки жисмоний шахслардир". Шундай қилиб, қабул қилинган янги ҳужжат қайта тикланадиган энергия манбаларидан энергия ишлаб чиқарувчилар сафини кенгайтириш, ушбу жараёнга хусусий капитални жалб этишни кенгайтиришга хизмат қилади.\nЎзбекистон Республикаси Вазирлар Маҳкамасининг қайта тикланадиган энергия манбаларидан фойдаланиш соҳасида ваколатлари қонуннинг 6-моддасида белгилаб қўйилган бўлиб, қайта тикланувчи энергия манбаларидан энергия ишлаб чиқарувчиларни, шунингдек қайта тикланувчи энергия манбаларининг қурилмаларини ишлаб чиқарувчиларни давлат томонидан қўллаб-қувватлаш чора-тартибларини амалга оширади.\nУнда шунингдек, Вазирлар Маҳкамаси қайта тикланадиган энергия манбаларидан фойдаланиш соҳасида меъёрий-ҳуқуқий ҳужжатларни, электр энергияси ишлаб чиқарувчи тадбиркорлик субъектларини ягона электр энергетикаси тизимига улаш регламентини қабул қилади.\nУшбу мақолада энергия ишлаб чиқарувчиларини ҳамда қайта тикланадиган энергия манбалари учун қурилмалар ишлаб чиқарувчиларни давлат томонидан қўллаб-қувватлаш, хусусан қайта тикланувчи энергия манбаларидан ишлаб чиқариладиган энергия бозорида қулай рақобатбардошлилик ҳамда ишбилармонлик муҳити шакллантирилишини рағбатлантирувчи нарх ва тариф сиёсати ҳақида сўз юритилади.\nШундай қилиб, тадбиркорлик субъектлари ўртасида қайта тикланадиган энергия манбаларидан электр энергияси, шунингдек, тегишли ускуналарни ишлаб чиқариш борасида рақобат муҳити юзага келади ва бу ўз навбатида ушбу соҳага инвестициялар, шу жумладан, хорижий инвестицияларни жалб этиш имконини беради. Мазкур жараён айни пайтда давом этмоқда, хусусан, қайта тикланадиган энергия манбалари объектларини қуриш бўйича ўтказилган тендернинг биринчи босқичида маҳаллий ва хорижий инвесторлар ва халқаро молия институтлари вакилларидан иборат 26 та компания иштирок этди. Соҳага бўлган бундай қизиқиш тобора ортиб бормоқда ва мазкур қонуннинг қабул қилиниши унинг кўлами янада кенгайишига хизмат қилади.\nҚонун шунингдек, қайта тикланадиган энергия манбаларидан электр энергияси ишлаб чиқарувчи қурилмалардан фойдаланиш, шу жумладан, уни сотиш билан боғлиқ турли босқичларнинг қоидаларини ҳам тартибга солади. Қайта тикланадиган энергия манбаларидан ишлаб чиқарилган электр энергиясини сотиш учун ишлаб чиқарувчилар блок-станция асосида ягона электр энергияси тизимига, шунингдек, таннарх асосида электр энергиясининг маргинал қийматини кўрсатиб, уланишлари мумкин. Шу билан бирга, қайта тикланадиган энергия қурилмаларини ягона электр энергия тизимига рухсатсиз уланиш ҳолатларига йўл қўйилмайди.\nЎзбекистон Республикаси ҳудудида қайта тикланадиган энергия манбалари давлат рўйхатини юритиш махсус ваколатли давлат органи томонидан амалга оширилади. Ушбу амалиёт аҳолининг энергия ва ижтимоий-иқтисодий муаммоларини, биринчи навбатда, марказлаштирилган энергия етказиб бериш тизимларидан узоқда жойлашган ҳудудлар учун энергетика ва барқарор энергия таъминотини ривожлантиришни режлаштириш учун зарур бўлади.\nҚТЭдан ишлаб чиқариладиган электр энергияси тарифларига келсак, улар танлов савдолари асосида аниқланади. Бу омил шунингдек, у охирги истеъмолчилар учун электр энергиясининг умумий тарифларини шакллантиришга, шартномаларни тузишда рақобат ва ошкоралик таъминланишига хизмат қилади.\nҚайд этиш керак, қайта тикланадиган энергия манбаларидан ва қайта тикланадиган энергия қурилмаларидан олинган энергия сертификатлаш асосида амалга оширилади. Энергия ва қурилмалардан шахсий эҳтиёжларни қондириш учун фойдаланилганда бу тартиб истисно этилади. Қабул қилинган қонун соҳада аҳоли ва жамоатчиликнинг тутган ўрнини сифат жиҳатдан янги босқичга кўтаради.\nХусусан, қонун энергия вазирлиги томонидан тақдим этиладиган қайта тикланадиган энергия манбаларидан электр энергияси ишлаб чиқаришни давлат томонидан тартибга солувчи механизм нафақат иқтисодиёт тармоқларида, балки маиший соҳада ҳам фақат энергия манбалари ва энергия тежовчи технологияларни жорий этишни назарда тутади.\nҚайта тикланадиган энергия манбаларидан фойдаланиш бўйича фаолиятда фуқароларнинг ўзини ўзи бошқариш органлари, нодавлат-нотижорат ташкилотлар ҳамда фуқароларнинг иштирокига ҳам алоҳида ва катта аҳамият берилган. Яъни, улар ушбу соҳадаги ҳукумат ва бошқа дастурларни ишлаб чиқишда ва амалга оширишда иштирок этишлари ҳамда тегишли жамоатчилик назоратини амалга оширишлари мумкин.\nМухтасар қилиб айтганда, Ўзбекистонда қайта тикланадиган энергия манбаларидан фойдаланиш соҳасидаги барча муносабатлар ушбу қонун кучга кирган кундан бошлаб белгиланади.


КҮЛКИГЕ ҚАЛҒАН АРАЛ » KarInform\nҚарақалпақстан хабар агентлигиниң веб-сайтында Өзбекстан ҳәм Қарақалпақстан Жазыўшылары аўқамларының ағзасы, устаз журналист Өмирбай Өтеўлиевтиң «Күлкиге қалған Арал» атамасындағы дөретпеси жәрияланды. Дөретпе сиз, оқыўшылар ушын көширип басылмақта.\n1990-жыллары геллениң гөшиндей ыдыраған уллы аўқам басшылары Аралды қайғырғандай Мойнаққа келгиш болды. Солардан, Агропром баслығы В.Мураховскийди күтип алыў мәресимине бастан аяғына қатнастым. Мойнақшылар тазалық ҳәм абаданластырыў ислерине кеўил бөлгендей болды. Самолёттың трапынан түсе сала теңиздиң жағасына барған қонақлар «Корабльлер қойымшылығы»н үнсиз гезгени менен руўхый түскинликке берилмеди. «Корабльлер қойымшылығы»нда ҳәзиргидей жети-сегиз емес, ҳәрекеттеги үлкен параход, судно, мотофлюгалардың өзи 40-50 ден асатуғын еди.\n«Теңизден балық аўлаў жобасы орынланбағаны менен металлом тапсырыў көрсеткиши өседи…» деген ҳәзилкеш биреўиниң сөзлерине қалғанлары теңизди басларына көтере күлисти. Оларға үмитли көзлерин тигип, жақсы сөзлер еситкиси келген мойнақшылардың жигери қум болып, бир-бирлерине қарап қалды. Тас төбемнен муздай суў қуйылғандай денеме қалтыратпа тийип, өзимди зорға услап туттым. Тәбият та қырсыққандай басларымызға үйирилген қара булт жаўмаға қарады. Ҳақ нийет пенен жайған үй ийелериниң дастурханынан нан аўыз тийиўге де жарамай, келиўинен қайтыўы тезлести…\nМазасы еле таңлайларында татыған Мойнақ консерваларын умытыўға ҳеш кимниң ҳақысы жоқ. Нутрия, ондатра терилери, басқа да байлықлары өз алдына бир дүнья еди. Бүгинлиги жәрдемге мүтәж теңизди өз ҳалына таслап, нешше жыллар «Сибирь дәрьяларын бурып, суўын ағызамыз» деп алдартқанлары соңына қарай билип қалдық.\nЖағысқа жетип қалған үлкен-кишили кемелердиң көпшилиги майда бөлеклерге бөлинип, «металлом»ның ақшалары сыңғырлап қалталарға түскен. Теңиз жағалаўларын жалғыз гезер болсам, еситкен зәҳәрли сөзлер менен ызғарлы күлкилер елеберин қулағымнан сембейди…\nҚырғызстан газетасында Қарақалпақстан ҳ ...


Маҳалла раисларининг ваколатлари кенгайтирилади - Zamin.uz\nМаҳалла раисларининг ваколатлари кенгайтирилади\nПрезидент маҳаллий ижро органлари, вакиллик идоралари ҳамда маҳалланинг институционал асосларини янада такомиллаштириш лозимлигини таъкидлади.\n«Маҳаллий ҳокимлик ва кенгашлар бундан 27 йил аввал, яъни ҳокимлик институти жорий этилган дастлабки пайтда қабул қилинган Қонун асосида ишламоқда. Бу ҳужжат бугунги ислоҳотларимиз талабларига мутлақо жавоб бермаслигини ҳисобга олиб, уни тубдан янгилаш зарур.\nИслоҳотларимиз натижалари, бўлаётган ўзгаришлар ва аҳолининг кайфияти аввало маҳаллада сезилади. Шу маънода, «маҳалла – ёруғ юзимиз ва виждонимиз кўзгуси», десак, тўғри бўлади.\nБундан буён, маҳалладаги ишларнинг аҳволи вазирлик, идоралар ва ҳокимликлар ишини баҳолашда бош мезон бўлади. Шунингдек, маҳалланинг нуфузини, унинг ресурс ва имкониятларини ошириш, ходимларининг моддий таъминотини яхшилаш бўйича дастур ишлаб чиқиш зарур.\nУшбу ҳужжатларда, ҳокимлар, уларнинг ўринбосарлари ва маслаҳатчиларининг ваколат чегараси, вазифа ва функциялари аниқ белгиланиши лозим», деди давлат раҳбари. “Замин” янгиликларини “Telegram”да кузатиб боринг\nЯнгиликлар » Жамият » Маҳалла раисларининг ваколатлари кенгайтирилади


KaNews - «Жайхун» стадионы пайдаланыўға тапсырылды\n«Жайхун» стадионы пайдаланыўға тапсырылды\n2019-жыл 25-март кни Қанлыкөл районы ҳәкимлиги мәжилислер залында, Қарақалпақстан Республикасы Жоқарғы Кеңеси Баслығы М.Ерниязов басшылығында болып өткен мәжилисте, Қанлыкөл районын комплекс социаллық-экономикалық раўажландырыў бойынша әмелге асырылатуғын ис-илажлар мәселеси қаралып, Қанлыкөл районы орайын абаданластырыў, социаллық ҳәм базар инфраструктуралық объектлериниң қурылыс ҳәм оңлаў, жол қурылысы, инженерлик коммуникация тармақларын жақсылаў бойынша ислениўи лазым болған қатар жумыслар белгиленип алынғанеди.\n1-июнь куни бағдарлама шеңберинде, 1000 орынға мөлшерленген «Жайхун» стадионының қурылысы жуўмақланып, ашылыў салтанаты болып өтти.\nАшылыў мәресимине Қарақалпақстан Республикасы Жоқарғы Кеңеси Баслығы М.Ерниязов қатнасты ҳәм район халқын жуз берип атырған жаңаланыўлар менен қызғын қутлықлады. Соң, район ҳәкими Д.Толыбаев сөзге шығып, қолы гул қурылысшыларға ҳәм район халқының аўызбиршилигине айрықша алғыс айтты.\nҚурылысислерин әмелге асырған «бахыт Миратдин» ЖШЖ баслығы Б.Салатдиновқа, район ҳәкимлиги тәрепинен арнаўлы диплом ҳәм баҳалы саўғалар миннетдаршылық ретинде тапсырылды.\nСондай-ақ, стадионның символлық гилти Қанлыкөл районы Балалар өспиримлер спорт мектеби директоры Б.Атабаевқа тапсырылды.\n«Жайхун» стадионындағы дәслепки ойын Қанлыкөл Балалар өспиримлер спорт мектеби тәрбияланыўшылары ҳәм Хожели Балалар өспиримлер спорт мектеби тәрбияланыўшылары арасында футбол бойынша жарыс болып өтти. 1-2-тайм жуўмақларына көре, Қанлыкөл 2:2 Хожели есабында, дослық жеңимпаз болды.\nБуннан соң, Қарақалпақ эстрадасының көрнекли ўакиллери ҳәм «Айқулаш» ансамбли ойыншылары атқарыўында йошлы концерт бағдарламасы жыйналғанлардың нәзерине усынылды.\nСондай-ақ, районлық Мектепке шекемги билимлендириў мәкемелери тәрбияланыўшыларының турли аяқ ойынлары бәршеге заўық бағышлады.\nБуннан соң, Нөкис-Хожели Кариялар командасының футбол жарысы болып өтти. 1-2-тайм нәтийжелерине көре, Нөкис 2:3 Хожели есабында, Хожели командасы жеңимпаз болды.\nАшылыўсалтанаты жуўмағында, 1-июнь «Балаларды қорғаў куни» мунәсебети менен байрам илажлары даўам етти ҳәм халық сейилге шықты.


Дастлабки маьлумотларга кўра, Ажариядаги Республика Олий Кенгашига бўлиб ўтган сайловларда «Михаил Саакашвили — ғалаба қозонган Ажария» блоки ғолиб чиққан.\nМазкур блокка 70 фоига яқин сайловчи овоз берган. Шунингдек, ушбу блокнинг асосий рақиби ҳисобланган «Грузия Республика партияси» блоки ҳам 7 фоизлик тўсиқни ошиб ўтган. Сайловлар Ажариянинг собиқ етакчиси Аслан Абашидзе истеьфо берганлиги туфайли ўтказилди.\nЯкшанба куни Батуми шаҳрига, кутилмаганда, унинг қизи — Диана Абашидзе келди. Ўтган тунда унинг уйида Ажария собиқ етакчисининг тахминан 12 нафар сафдоши қўлга олинди.


TIB.UZ / СЎЗАКДАН САҚЛАНИНГ - TIB.UZ\nTIB.UZ Аёллар маслаҳатхонаси СЎЗАКДАН САҚЛАНИНГ\nАёллар маслаҳатхонаси, Эркаклар саҳифаси\nСўзак – ўткир ёки сурункали тарзда кечадиган таносил касаллиги бўлиб, сийдик чиқарув ва жинсий аъзо йўлларидан йирингли ажралма оқиши билан намоён бўлади. Касаллик юққанидан ўртача 3-5 кундан кейин белгилари кўринади: сийдик чиқишдан олдин ва чиқаётган пайтда ачишиш, қичишиш ва оғриқ белгилари бошланади. Кун сайин ажралмаларнинг миқдори орта бориб, оғриқ кучли бўлганидан бемор сийишдан ўзини тийиб юриш даражасигача боради. Бундай ҳолатда беморларда кучли қўрқув пайдо бўлади ва буни ҳаммадан яшириб, билиб-билмай ҳар хил дори-дармонлар қабул қилишади. Антибиотиклар йирингли ажралмаларнинг тўхташига олиб келади, лекин касаллик чақирувчиси ҳисобланган гонококк инфекцияси сақланиб қолади ва бошқа касалликлар келиб чиқишига сабаб бўлади.\nСўзак асорати сифатида айрим касалликлар келиб чиқиши ва бирга кечиши мумкин.\nИкки стаканли синама (Томпсон синамаси) ўтказилганда, сийдикнинг биринчи порцияси лойқа, иккинчи порцияси эса тиниқ бўлади. Бу белгилар ўткир олди уретрит (сийдик чиқариш йўлининг яллиғланиши) кўринишидир.\nАгар Томпсон синамаси ўтказилганда, ҳар икки сийдик порциясида ҳам лойқаланиш кузатилса, ўткир уретрит ҳисобланади. Уретрит асосан сўзак юққандан икки-уч ҳафта ўтгач кузатилади. Сийдик чиқариш канали ташқи тешиги яқинида тўқ-қизил нуқталар, шишган ҳалқалар билан ўралган бўлиб, бармоқ билан сиққанда йирингли томчи ажралади.\nГонорея даволанмаса қизариш, шиш, яллиғланиш, ажралмалар вақт ўтган сайин камаяди ва ажралма қуюқлашади. Бу ўткир ости уретритдир. Тахминан икки ой ўтгач, яллиғланиш сурункали турга ўтади. Бунда беморнинг шикоятлари камаяди, фақат сийгандан кейин узоқ танаффус вақтида сийдик чиқариш канали тешиклари бир-бирига ёпишган, айрим ҳолларда қалоқ билан қопланган бўлиб, лойқа, суюқ томчи кузатилиши мумкин.\nСийдик чиқариш канали пайпасланганда нотекис зичлашгани ва тугунсимон қалинлашгани сезилса, бу хил ўзгаришлар литтреит (сийдик чиқариш каналидаги шиллиқ безларининг яллиғланиши)дан далолат беради.\nКасаллик кўпинча простата бези яллиғланишига ҳам сабаб бўлади. Беморлар сийдик ажралиши ва жинсий ҳаётнинг ўзгариши, оғриқли бўлишида шикоят қилишади.\nЁдда тутинг! Жинсий йўл билан юқадиган касалликларни юққан ёки юқмаганини билиш қийин, чунки кўпинча беморларда касаллик аломатлари намоён булмайди. Агар қиндан ёки олатдан суюқлик ажралса, сийдик тушаётганда жинсий аъзолар қичишса, оғриса ёки ачишса, жинсий аъзолар атрофида оғриқ, пуфакчалар, яра, сўгал пайдо бўлса, тошмалар тошса, жинсий яқинлик пайтида қориннинг пастида оғриқ сезилса, албатта шифокор текширувидан ўтиш шарт!\n'СЎЗАКДАН САҚЛАНИНГ' have 1 comment\nli class="comment even thread-even depth-1" id="comment-3075">\n28.09.2017 @ 18:45\nАссаламу Алейкум Сузак касаллигининг давоси хакида маьлумот берсангиз илтимос.


Дмитрий Шушкин: «Биз ҳозир технологияга сармоя киритишимиз керак. Aммо таъсирини аниқ кўриб чиққачгина» – Ўзбекистон миллий олимпия қўмитаси\n– Коронавирус пандемияси туфайли мижозлар талаби ўзгарганми?\n– Алоҳида хулосаларни олиш учун талаб тахминан 20 фоизга камайган, аммо масофадан туриб ишлаш учун ечимларга талаб сезиларли даражада ошди – масалан, мобил технологиялар, турли хил веб-интерфейслар, ҳужжатларни қайта ишлаш ва сканерлаш, корпоратив қидириш тизимларига масофадан кириш.\nБиз янги дунёдамиз. Шубҳасиз, ХХI асрда бу биринчи йирик эпидемия, аммо охирги ҳам эмас. Бундай вазиятда масофадан ишлашни ташкил этиш ва ходимлар иш самарадорлигини мониторинг қилиш масаласи биринчи ўринга чиқади, деб ўйлайман. Бундай шароитда мижозларга ўз компанияларида бизнес-жараёнлар қандай кечаётгани, уларнинг реал оқими нима эканлигини тушунишга имкон берадиган технологияларимизга талаб ўсади.\n– Бу борада кимлар ютади?\n– Рақамли шаффофлик нуқтаи назаридан кўпроқ тайёр бўлганлар ғалаба қозонадилар. Образли қилиб айтганда, сиз тасодифан зулматда юрибсиз, сизда жойлашув харитаси ва тунда кўриш кўзойнаки бор бўлса, эшик, зинапояларга қоқилмаслик эҳтимоли анча юқори.\nХудди шу ҳолат бизнесда ҳам: агар бир вақтнинг ўзида ёки бошқа жойда нима содир бўлаётгани, мижозларнинг фикр-мулоҳазалари қандайлигини тасаввур қилсангиз, у ҳолда бундай воситалар етишмаслигидан қила олмаётган компанияларга қараганда камроқ хато билан кўпроқ мувозанатли ва операцион қарорлар қабул қиласиз.\nСиз ҳозирда технология ва автоматлаштиришга сармоя киритишингиз керак. Aммо самарасини аниқ кўриб чиқинг. Технологиядан фойдаланмасликка қарор қилган ҳар бир киши, у энди фойда кўряпман деб ўйлайди, чунки у камроқ пул сарфлаяпти, лекин якуни бошқача бўлади. Ўртача талаб, эҳтимол, ўсишнинг 30% дан камини беради, аммо аниқ рақамларни айтишга тайёр эмасман. Вазият карантин муддати, музлатилган иқтисодиёт ва саноати сонига боғлиқ, инсониятнинг бундай шароитда мавжуд йўлни топиш салоҳиятига таъсир қилади.\n– Натижадан ҳафсаласи пир бўлмаслик учун қандай қилиб кенг кўламли рақамлаштириш лойиҳаларини босқичма-босқич бошлаш мумкин?\n– Бу кўп жиҳатдан компания нимага, қайси соҳада ишлаётганига боғлиқ. Қандай бўлмасин, биринчи навбатда, бизнес жараёнларни кўриб чиқиш ва улардан рақамли изларни олиш имкониятини максимал даражада оширишга ҳаракат қилиш керак. Бу жараёнлар секинлашган жойларнинг қаерда ҳаммаси яхшироқлигини тушуниш учун зарурдир. Бунга асосланиб, режа ва стратегиянгизни тузишингиз керак.\n– Бу ҳолда бюджетни қандай тақсимлаш керак?\n– Прогнозга кўра, у ёки бу тизимнинг жорий этилиши маълум самарага олиб келишини кўрганингизда, ҳамма нарсани тўғри ҳисоблашингиз мумкин. Масалан, одатий вазифани ҳал қилиш учун дастурий роботни киритиш уч кишини бўшатиш имконини беради. Бу шуни англатадики, сиз бу одамларни ҳозир автоматлаштириб бўлмайдиган бошқа мураккаброқ вазифага ўтказиш демакдир.\n– Вазифасини робот бажарадиган одам ишдан бўшатилса нима бўлади? Ахир рақамли трансформация аслида одамларни камайтириш хавфини туғдиради.\n– Aлбатта шундай. Aммо касблар, мутахассисликлар ўзгармоқда: баъзилари ўлмоқда, бошқалари пайдо бўляпти. Мен ишдан бўшашдан қўрқмасдим, лекин қайта тайёрлаш дастурларининг етишмаслигидан қўрқаман.\n– Рақамли трансформация – бу доимо одамларга камроқ эҳтиёж сезилиши билан боғлиқми?\n– Йўқ, кўпроқ одам керак бўлади. 100 йил олдин бир кунда отда неча марта ташриф буюришингиз керак эди ва ҳозирда онлайн қанча пул топишингиз мумкин? Шубҳасиз, у ёки бу бизнес-жараёнларнинг итерацияси сони, уларнинг тезлашиши, ресурсларга талаб тез ўсиб бормоқда. Шу сабабли, рақамли трансформация жараёнида инсон ресурсларига талаб камайишига ишонмайман.\n– Тўлиқ роботлардан иборат компания тузиш мумкинми ва унинг раҳбари ҳам робот бўладими?\n– Мен фақат роботлар билан ишлайдиган тадбиркорларни тасаввур қила оламан. Aммо робот тадбиркорнинг ўрнини боса олмайди, чунки у қатъиятлилик, мослашувчанлик, порлоқ келажакка умид каби бутун фазилатларга эга. Роботда бундай фазилатлар йўқ ва улар деярли пайдо бўлиши даргумон.\n– Сизнингча, IT соҳаси ҳозирда ҳукумат ёрдамига муҳтожми?\n– Менимча, ҳозир бу ҳар қачонгидан ҳам муҳимроқ, чунки компания даромади камаймоқда. Aгар одамларни ишдан бўшатмасалар, компаниялар харажатларнинг камида 80 фоизидан воз кеча олмайдилар. Жамоа – бу компаниядаги энг қимматли нарсадир. Ушбу актив энг бебаҳо ҳисобланади ва у харажатларда устувор аҳамиятга эга.\nДавлат соҳага фоизсиз кредитлар, солиқ таътиллари, ижтимоий солиқларнинг бекор қилиниши билан ёрдам бериши мумкин. Энди саноат учун аллақачон ижтимоий солиқлар камайтирилди, аммо ҳукуматнинг уларни нормал ҳолатга қайтаришга уринишларини кўрдик.\nШунингдек, ахборот технологиялари ва IT-компаниялар маҳсулотларига давлат томонидан талаб сақланиб қолиши жуда муҳимдир. Aхир, сиз ҳам пул ишлашингиз керак-ку. Талабни ва давлат дастурларини сақлаш саноатнинг омон қолишига ва глобал бозорда янада рақобатбардош бўлишга ёрдам беради.\n22 May, 2020|Иктисодий ва молиявий янгиликлар, фойдали материаллар, Иқтисодиёт ва молия, Интервью, Халқаро мақолалар, Янгиликлар|


Тухель туфайли “Челси” келажаги порлоқ футболчисини йўқотди\n8 сентябрь, 2021, 09:30\nБританиянинг машҳур The Athletic нашўри “Челси” келажаги, деб эътироф этилган Тино Ливраментонинг клубдан кетиб қолиши сабабларини ошкор қилди. Истеъдодли футболчи тўлиқ трансфер ҳуқуқи билан “Саутгемптон”га ўтиб кетди.\nМаълум бўлишича, “Челси” мутасаддилари, ҳатто бош мураббий Томас Тухелнинг ўзи ҳам футболчи клубда қолишини истаган. Раҳбарият вакилларидан ташқари, германиялик мутахассис ҳам шахсан Ливраменто билан музокара ўтказган экан.\nЁш футболчи жамоада қолиш учун Томас Тухелдан бир мавсумда ўнта учрашувда майдонга туширишини кафолатлашни сўраган. Бироқ, ўзига хос қайсар характерга эга бош мураббий бунга кўнмаган. Айнан мана шу сабаб туфайли клуб ўз келажаги учун тарбиялаган ўйинчи рақиб жамоага ўтиб кетди.\nТино Ливраменто ёш ва тажрибаси етишмаслиги туфайли Рис Жеймс ва Сезар Аспиликуэта билан асосий таркибга кириш учун рақобатга кучи етмаслигини билгани учун ҳам оз бўлса-да, ўйин вақти ажратилишини сўрагани айтилмоқда.\n19 ёшли ҳимоячи “Саутгемптон”да асосий таркибда мунтазам майдонга тушмоқда ва “Челси”га қайтмоқчи эмас.\nПулга куймасимиздан бу юлдузни тез сотайлик!


Шавкат Мирзиёев АҚШ президенти Дональд Трамп билан учрашди. Саудия Арабистонида яна нималар бўлди? - Daryo\n19:03, 22.05.2017 74792\nШавкат Мирзиёев АҚШ президенти Дональд Трамп билан учрашди. Саудия Арабистонида яна нималар бўлди?\nШавкат Мирзиёев Туркманистондан тўғри Ар-Риёдга йўл олди. АҚШ президенти Дональд Трамп эса саккиз кунлик хорижий турнесини Саудия Арабистонидан бошлади. Сўнгги дам олиш кунлари Саудия Арабистонида юз берган воқеалар тафсилоти — «Дарё» шарҳида.\nШавкат Мирзиёев 20—21 май кунлари Саудия Арабистонида бўлди. Саудия Арабистони подшоҳи Салмон ибн Абдулазиз ас-Сауднинг таклифи билан амалга оширилган ташрифнинг биринчи кунида Ўзбекистон Президенти Ислом тараққиёт банки (ITБ) раҳбари Бандар Ҳожар билан учрашди. Музокаралар якунида Ўзбекистон ҳукумати ва ITБ ўртасида Imoм Бухорий халқаро илмий-тадқиқот марказини тузиш тўғрисида Англашув меморандуми имзоланди. Ташриф бўйича ЎзАнинг биринчи расмий ахборотида Шавкат Мирзиёев Саудия подшоҳи ва валиаҳди билан музокаралар олиб бориши, «қатор икки томонлама учрашувлар ўтказилиши режалаштирилгани» маълум қилинган эди. Бироқ Президентнинг Саудия вакиллари билан учрашувлари ҳақида очиқ ахборот берилмади.\nЎзбекистон Президенти 21 май куни араб-мусулмон мамлакатлари ва АҚШ саммитида қатнашди. «Таҳлилнома»га кўра, саммит бўлиб ўтган Саудия Арабистони подшоҳининг Халқаро конференциялар марказида Ўзбекистон Президентини подшоҳ Салмон ибн Абдулазиз ас-Сауд «тантанали кутиб олган». «Ва у Президентимизга ташрифи учун миннатдорчилик билдирди», — дея хабар бермоқда «Таҳлилнома». Саммит доирасида Шавкат Мирзиёев АҚШ президенти Дональд Трамп билан учрашган. «Дональд Трамп давлатимиз раҳбари билан учрашувда Ўзбекистонда олиб борилаётган ислоҳотлар жараёнини юқори баҳолади», — дейилади ЎзА ахборотида.\nШунингдек, Озарбайжон президенти Илҳом Алиев, Қозоғистон президенти Нурсултон Назарбоев, Тожикистон президенти Эмомали Раҳмон, Афғонистон президенти Ашраф Ғани, Покистон бош вазири Навоз Шариф, Туркия ташқи ишлар вазири Мавлут Чавушўғли билан ҳам учрашувлар ўтказилган. ЎзАнинг қайд этишича, мазкур учрашувларда «давлатларимиз ўртасидаги ўзаро алоқаларни янада кенгайтириш билан боғлиқ масалалар юзасидан фикр алмашилган».\nАраб-мусулмон мамлакатлари ва АҚШ саммитида 40 дан зиёд мамлакатларнинг вакиллари, халқаро ташкилотлар қатнашди. «Мазкур форум экстремизм ва терроризмга қарши курашиш, бағрикенглик ғояларини илгари суриши, хавфсизлик, барқарорлик ва ҳамкорликни мустаҳкамлашга хизмат қилиши билан аҳамиятлидир», — дейилади ЎзА ахборотида. «Форумда кўтарилган масалалар башарият манфаатларига мос, — дейилади «Таҳлилнома» хабарида. — Дунёда тинчликни сақлаш керак. Халқаро терроризм ва экстремизм каби қўпорувчилик ҳаракатларига қарши курашишда ҳамжиҳат бўлмоқлик зарур. Ислом динининг софлигини сақлаш керак. Маърифий исломни тарғиб этмоқликни бугун ҳаётнинг ўзи тақозо этмоқда».\nСаммитда АҚШ президенти Дональд Трамп ҳам чиқиш қилиб, амалга оширилаётган терактларнинг «95 фоиз қурбони мусулмонларнинг ўзи» эканлигини қайд этиб ўтди. «Бу турли эътиқод, турли оқим ёки турли цивилизациялар вакилларининг ўзаро кураши эмас. Бу — инсон ҳаётини йўқ қилиш ва уни сақлаб қолиш тарафдорлари ўртасидаги курашдир. Бу ёвузлик ва эзгулик ўртасидаги курашдир», — деди Трамп. Айни вақтда, у мусулмон мамлакатларини терроризм ва экстремизмга қарши курашда масъулиятнинг бир қисмини ўзига олишга чақирди. «Яқин Шарқ халқлари мазкур душман устидан ғалаба қозониш учун Америка ёрдамини кутиб туриш шарт эмас», — деди АҚШ президенти.\nШунингдек, мазкур саммит Трампнинг муҳим халқаро ташаббуси — расмий Вашингтон томонидан «арабча НАТО» деб аталаётган янги минтақавий ҳарбий-сиёсий тузилма учун асос ҳам бўлди. Таҳлилчиларга кўра, Саудия бу янги иттифоқнинг етакчиси бўлади, БАА, Миср ва Иордания унда ҳал қилувчи рол ўйнайди. Умуман олганда, «араб НАТО»си фаолиятида 40 дан зиёд мамлакат, хусусан, ядровий қуролга эга Покистон ҳам иштирок этиши кутилмоқда.\nБу Шавкат Мирзиёевнинг Ўзбекистон Президенти сифатида Саудия Арабистонига амалга оширган илк ташрифи бўлди, АҚШ президенти Дональд Трамп учун эса биринчи хориж сафарига айланди. Сайловолди кампанияси давомида Трамп бир неча бор: «Ислом Американи ёмон кўради», қабилида фикрлар билдирган, шунингдек, «АҚШнинг ёрдамисиз подшоҳлик аллақачонлар йўқ бўлиб кетган бўларди» деб, Саудия Арабистонини танқид остига олган эди. Бироқ Ар-Риёдда, Саудия қироллик оиласи ва ислом олами етакчилари қаршисида бутунлай бошқа Трамп намоён бўлди, деб ёзади «Коммерсантъ».\n«Бу ажойиб кун бўлди. АҚШ учун ажойиб инвестициялар. АҚШ инвестиция кўринишида юз миллиардлаб доллар ва кўплаб иш ўринларига эга бўлади», — деди Трамп Ар-Риёддаги учрашувлар якунида. Дарҳақиқат, АҚШ учун ҳаммаси ажойиб: мамлакат кейинги 10 йил давомида Саудия Арабистонига қиймати 350 миллиард долларлик маҳсулот етказиб бериш бўйича келишувга эришилди, биргина мудофаа соҳасидаги келишувнинг қиймати эса 110 миллиард долларни ташкил этади.\n14:04, 24.03.2020 465437\n19:26, 15.03.2020 488412\n14:09, 02.04.2020 414628\n01:32, 03.06.2020 59\n00:31, 03.06.2020 1365\n23:57 Бугун 3068\n23:47 Бугун 7747\n11:50, 01.06.2020 109818\n22:57, 01.06.2020 104491\n17:22, 01.06.2020 101614